Nolatan iraun du euskarak XXI. menderaino? • ZUZEU\nEsango nuke azkenaldian galdera hori dela nagusi gure hizkuntzari buruz. Lehenago zer-pentsa eta zer idatzi gehiago eman izan du arbaso ezagunik gabeko izateak baina egunotan esango nuke ezetz. Ildo horretan, Nafarroan, beharrik, artxibo askotxo eta historialari asko samar ere baditugu, eta horietako bat Peio J. Monteano da. Lehenago Nafarroako erresumaren konkistaz bezala, azken bi urtean Nafarroako hizkuntzak jo ditu begiz, guztien gainetik dokumentu idatzietan apenas arrastorik utzi ez duen gure hizkuntza ikus- edo irakurrezina, eta euskarak XV. mendetik XVIII.era bitartean Nafarroako gizartean izan duen presentziaz bi liburu atera ditu oso izenburu esanguratsudunak: El iceberg navarro eta La lengua invisible.\nJakina, guri iragana etorkizunari begira interesatzen zaigu. Monteano historialariaren azterlanei esker, Bardeen atarian -Aragoi ibaiaren behereneko aldean- dagoen Murillo el Fruto-ko herritarrek jakitera iritsiko balira, artean XV. mendean herri nahiko euskalduna zela -herritar elebidunak eta erromantzez soilik zihardutenak ere egongo ziren, baina baita euskaldun elebakar mordoxka ere-, eta, esaterako, mugakide dituen Uxue eta Galipentzu, XVII. mendean ere euskaldunak zirela -egun eremu ez-euskaldunean hiru herriak-, denbora asko baino lehen eremu mistora igarotzeko eskean hasiko lirateke? Segur aski ez, handik honako mendeak ez dira alferrik igaro, eta bereziki 36ko gerra, baina ezagutza horrek ez luke pittin bat bada ere lagunduko euskara beste modu batera ikus dezaten, aspaldiko arbasoen hizkuntza gisa, eta ez ote luke lagunduko poxi batean eremu ez-euskaldunean ere ofizialtasunaren eskaria indartzeko? Bestetarako balioko ez balu ere, euskaraz (nagusiki) mintzo ziren herrietan nola gertatu den hizkuntza-ordezkapena hobeki barrentzeko aukera ematen digute aipatu ditugun bi liburuetan dauden datu egiaztatuek, eta, gainera, erraz eta oso gustura irakurtzen dira oso ondo idatziak daudelako.\nAurten argitaratu duen liburuan –La lengua invisible-, ikusarazi du Monteano historialariak honen aurreko paragrafoan aipatu duguna: Murillo el Fruto-n, Erriberaren atarian, XV. mende hasieran oso probablea dela hein handi batean euskaraz mintzatu izana, edo behintzat elebidun asko egotea eta elebakar euskaldunak ere bai.\nHalaber, Erriberriko Carlos III.a noblearen jauregian, gortean, XV. mendearen bigarren eta hirugarren hamarkadetan, erregeren goi funtzionarioen artean oso probablea dela elebidun asko egon izana, eta han euskaraz aritu izana. Segur aski funtzionario gehienak euskaldunak ziren -anitz baxenabartarrak- eta haiek euskaraz mintzatuko ziren eta idatzi ere euskaraz egiten zutela batzuetan, nahiz eta idazteko hizkuntza nagusia nafar erromantzea edo gaztelania zuten. Beste modu batera esanda, euskara ez zela nekazari eta abeltzain eta artisauen hizkuntza soilik, errege funtzionarioena eta eliteena ere bazela garai hartan.\nZergatik? Jende asko alfabetatugabea zen -jendea ahozkotasunean bizi zen, eta idatzien errepublika oso jende gutxiren lantegia zen-; XV. mendetik XVIII. mendera arte hamar nafarretatik zazpi edo zortzi euskaldunak ziren, erdiek gaztelaniaz ez zekiten -bereziki emakumeek eta umeek- eta herri xehearen egoera linguistikoa hori izanik, errege eta justizia funtzionario izateko euskara jakin beharrik ez egonagatik eta gaztelania bai, lehentasuna zuten funtzionario elebidunek, eta Monteanok frogatu du XVI. mende amaieran ehunetik laurogeita hamabostek bazekitela euskaraz -hainbat kasutan, gaurtik begiratuta ezin sinetsia iduri badu ere, Iruñeko kaleetan ikasia zuten euskara-. Gogora ekar bedi kasik mende bat zela Gaztelak konkistatu zuela Nafarroako erresuma.\n1645ean, esaterako, badakigu Iruñean iruindarrei euskaraz ala gaztelaniaz konfesatu nahi zuten aukeran emanda, %82k euskaraz konfesatzea lehenetsi zuela, garai hartan konfesioak zeukan garrantziarekin. Eta gaztelaniaz konfesatzea erabaki zutenen artean ere, gehientsuenak modu batean edo bestean elebidunak zirela.\nNafarroako konkistatik kasik bi mendera arte nahiko ondo eutsi zion euskarak bere estatus sozial hegemonikoari, ahozkoari dagokionez. Nafarroako erdialdearen hegoaldera, mendebaldetik (Lizarra) ekialdera (Zangoza) Tafalla eta Erriberritik eta igaroaz, eremu aski elebiduna izan behar zuen garai hartarako. Bai egongo ziren euskaldun elebakarrak eta erdaldun elebakarrak, baina elebidun askotxo ere bai, hots, euskara hegemoniko zen eremutik erdara hegemoniko zen eremura ez zela zakar igarotzen, baizik eta elebitasun aski zabalduaren bitartez.\nXVIII. eta XIX. mendeetan euskarak atzerakada gogorra jasan zuen, eta zer esanik ez XX. mendean 36ko gerraondoan, gutxi asko irakurle guztiek ezagutzen dituzten arrazoiengatik (administrazio espainolaren eta bereziki irakaskuntzaren hedapena, eta apaiz eta mojen kolaborazioa erdalduntzean) baina XVIII.-XIX. mendera arte nola eutsi zion gogor jakiteko primeran datoz Monteanoren bi liburu hauek. Gomendatzen dizkizuet udarako. Ez dira batere astunak; aitzitik, plazerez irakurtzen dira. Eta bistan dago: mesede baino ezin diote egin euskararen ofizialtasun eskariari eta haren hedadura sozialari.\nEuskal Herria, euskara\n49 pentsamendu “Nolatan iraun du euskarak XXI. menderaino?”-ri buruz\nBenat Castorene 2019-07-13 15:34\nEmaiten du euskararen ordezkapena fenomeno motela izan zela Nafarroan.\nAlde honetan ere euskarak nahikoa luzaz erresistitu bazien ere kolonisazioaren tratu txarrei, aldiz, iragan mendearen erditsuan, bere ahozko hegemonia bapatean desintegratu egin zen exodo erruralarekin, baserri zibilizazioaren desintegrazioarekin batera.\nEzdakit sekula aski aitortuko dugun oinarrizko faktu hori.\nPatxi 2019-07-13 17:33\nMonteano historialariak lehenbizi aztertu zuen Nafarroa Garaiaren egoera linguistikoa konkistatua izan zen mendean, eta hurrengo mendearen lehen zatian. Harritu egin zen hain sendo eta azkar atzemanik euskara, eta XV. mendeari ekin zion, eta hor egin du topo Murillo el Fruto harrigarriro euskaldun edo aski euskaldunarekin. Ai ekingo balio XVIII. mendeari eta benetan ordezkapena ikaragarri azkartu zen XIX. mendeari.\nEuskadi kontinentalari doakionez, beti entzun eta irakurri dut (Jean Louis Davant, Xarriton…) Lehen Mundu Gerra inflexio puntu nabarmena izan zela euskaldunen frantsesteari dagokionez, eta Bigarren Mundu Gerrak eta Indotxinakoak eta bereziki Aljeriakoak areagotu zutela.\nBenat Castorene 2019-07-13 18:04\nEne iduriko nazio kontzientziari ari ziren biak, eta horrentzat bi gerlak inflexio puntu inportantetzat har litezke beharbada, bainan hizkuntzaren praktikari dagokionez, Euskarak biziraun ahal zion zenbait denbora nazio kontzientziari.\nKontzientzien frantsestea lehen mundu gerla aurrekoa izan zitekeen, hasi zen sortzen kasik frantses iraultza orduko. Begira Mundutegi, Daguerressar…\nKonbentzitua nago euskal baserri eta euskal auzo tipien mundua izan zela ingurumen politiko etsai batean Euskararen azken gotorlekua eta haien erorketarekin, ginauden egoera politikoan, Euskara ez zela pikutara baizik joaiten ahal.\nKulturak eta hizkuntzak batez ere badute zer ikus bizi eta lan moduarekin kontzientzia politikoarekin bezainbat.\nHau ez dute nunbait erran Xaritonek eta Davantek?\nHarrituko nintzateke ez balute erran.\nPatxi 2019-07-13 18:34\nBai, Benat, nirea iruzkin ttipi bat baino ez zen -milesker nire artikulua irakurri eta pentsamendua idazteagatik-. Euskararen gainbehera, mugatze aldera XX. mendera mugaturik, gai zabala eta askotarikoa da noski.\nBaina, enumerazio azkarra bezain ez-osoa eginik, Lehen Mundu Gerran 6.000 euskaldun (laborariak gehienak) hilik mort pour la patrie Lertxundik kantatu bezala, estatuaren ordainsariak gerlari ohiei, horrek dakarren euskaldun familia laborari eta ofizialen kontzientzien frantsestearekin. Aljeriara 500.000 soldadu frantses, besteak beste, Davant, Txomin Peillen, Piarres Aintziart…; Davantek beraren belaunaldiari belaunaldi galdua deritzo euskararentzat, eta Piarres Aintziartek ere bai, besteak beste…; gerlei erantsi Ameriketarako emigrazio azkarra dakizun bezala, eta zuk diozuna, euskal komunitatea hustua eta zartatua, eta ama euskara abandonaturik; gehitu kostaldera urtero jin erretretadun frantsesak, lurren desjabetzea, turistifikazioa…\nBaina, noski, tesi sakonik egin gabe, bereziki Hegoaldeko irakurleentzat gain-gainetik axola handiko gertakari batzuk aipatu nahirik.\nBenat Castorene 2019-07-13 19:29\nPatxi nik zaitut eskertzen gai hau mahaina gainean ezarrik, nahiz piskat desbideratu dutan Iparralderuntz. Euskararen beherakada obsesionatzen nau eta.\nEman duzun faktore kaltegarrien numerazio askarra gehiago balioko zuen, ene uste apalez, hasi bazinu 1789eko iraultza frantziar (guretzat) katastrofikoarekin. Orduan jokatu baitzen, politika mailan, euskararen patua eta oraiko egoera politiko tamalgarria.\nEta perfektua izango zen gehitu bazinu, sozial mailan zibilazio ruralaren desintegrazioa. Orduan euskarak, Iparraldean, galdu baitzuen bere oinarri eta gotorleku sozial esentziala.\nPatxi kontuz orai ez niz zutaz hitz eginen, gipuzkoarra izanki, desenkusa ulergarri bat baituzu.\nBainan nik konfiantza guti daukat bi faktore horiek azpimarratzen ez dutenetan edo besteen artean nasten dituztenetan.\nJakin behar duzu bi ahanztura hauek Iparraldeko esker abertzale anitzen ezaugarri inportantenetarik bi direla eta beharbada beren ideologiaren antzutasun eta kondenuaren arrazoia.\nHobe beharbada horretan gelditzea, beldur naiz zu molestatzea gehiago segituz.\ngarrett 2019-07-13 19:30\nBeñat, diozu: “bere ahozko hegemonia bapatean desintegratu egin zen exodo erruralarekin, baserri zibilizazioaren desintegrazioarekin batera.\nEzdakit sekula aski aitortuko dugun oinarrizko faktu hori”.\nHala da, bai, baina faktu hori aurretiko beste faktu oinarrizko batek bideratu zuen: euskararen ruralizazioa/desurbanizazioa. Hau da, euskara, hiria eta kalea galtzean, hesituta geratu zen ekosistema arras fragil batean, hain fragil non azkenean zuk aipatu exodoa pairatuko baitzuen.\nPatxi 2019-07-13 19:57\nFrantziako Iraultzak han edo hemen irakurria dudanez, beste mila gauza beste, hasteko, Ipar Euskal Herrian, 4.000 euskaldunen deportazioa ekarri zuen, ezta Benat? Sara, Azkaine eta beste herriren batetik…Senpere Iraultzaren alde paratu zela uste dut.\nAnekdota esanguratsuetatik landa, Frantziako Iraultzak aurkiak eta ifrentzuak izan zituen, alde onak eta txarrak, eta bortxa alimaleko batekin hedatu zen, eta hori ahaztu egiten da, edo desenkusatu. Hegelen lagunek -Historiak beti du arrazoi, hots, irabazleek beti dute arrazoi eta galtzaileek inoiz ez-, ideializatu dute, eta ematen du dena ona izan zuela. Bada esaera bat Iparraldean: “Liberté, égalité eta fraternité, hiru gezur horiek egiak balire!”.\nHegoaldean, aldeak alde, liberalak aurrerakoiak, toleranteak, onak, eta karlistak atzerakoiak, fanatikoak, gaiztoak, eta orduan bi gerra karlistetan aurrerapena liberalen aldetik eta atzerapena karlisten aldetik. Berriro diot Hegelen lagunentzat. Azkenean, liberalismoaren garaipenetik etorri gara egungo nazio-estatu espainolera. Horrekin ez dut esan nahi karlisten defentsa dogmatikoa egiten dudanik, edo Frantziako iraultzaren aurkakoena, baina ezta “irabazleen” gorazarre akritikoa ere.\nBeno, gai handi(egi)ak dira labur jorratzeko.\nBenat Castorene 2019-07-13 21:59\nPatxi, aldi honetan, ez naiz ados zurekin, euskal nazioaren ikuspuntutik iraultza izan zen inperialismo frantziarrak eremandako inbasio kolonial bortitza eta atzerakoia pretentsio unibertsal faltsu batzuen pean.\nEuskal herrian ez du alde on bihirik ere izan, erabat perbertsoa eta kondenagarria izan zen eta\nFrantziarrek arrazoi onak badituzkete bestela pentsatzeko beren herri propioarentzat, guk gure herriarentzat ez.\nLapurdin jarri zuten orden despotikoa, beren egintzak froga, arrotza izaiteaz gain, suntsitu zuten orden tradizionala baino askoz atzeratuagoa zen.\nFrantziar iraultzazale ere sentitzen zenez bezainbatean, pertsonaia bikoitza zen Xahok berak hori aitortzen zuen argi ta garbi.\nZergatik bada gaurko ezker abertzale askok ez dute edo ezin dute egia hori aitortu nahi Xahok bezala?\nBenat Castorene 2019-07-13 22:08\nGarett, ulertzen dut esaten didazuna, bainan ez duzia uste Iruñan hiritartu baino lehen ere euskara baserri munduan sortua izan zitekeela?\nIzan ere, gure euskarak oraindik ere zernahi zantzu dauzka laborantzatik edo abelzaintzatik zuzenean jinak. Aldiz ez diot horrenbeste zantzu ikusten hiriko edo gorteko bizitza iragan batetik?\nPatxi 2019-07-13 22:30\nBeno, Benat, jasoa zure tesi azkarra (Iparraldeko zentzuan):\n“Euskal nazioaren ikuspuntutik iraultza izan zen inperialismo frantziarrak eremandako inbasio kolonial bortitza eta atzerakoia pretentsio unibertsal faltsu batzuen pean.\nLapurdin jarri zuten orden despotikoa, beren egintzak froga, arrotza izaiteaz gain, suntsitu zuten orden tradizionala baino askoz atzeratuagoa zen.”\nEskertuko nizuke bibliografia pixka bat (frantsesez bada, ez dio axola). Pare bat gauza, otoi, ez, hogei.\nBeñat Castorene 2019-07-13 23:41\nPatxi, kasik erraiten dutan guzia ateratzen dut Eugene Goyenetche eta Michel Duhart ene bi herrikidetarik.\nBatez ere nik erabiltzen dut Michel Duharten “Ustaritz au temps de la Revolution de 1789” . Historio lan bikaina egin du M. Duhartek Uztaritzeko udaletxeko artxiboak arakatuz..\nHasi naiz euskararat itzultzen bainan bukatuko dut jubilatu eta gero, datorren urtearen erditsuan, Inch Allah.\nBerriki Koldo Martinez Garatek espainolez atera du liburu bat horren gainean oinarrituz.\nLiburua agortuta dago eta neukan ale bakarra Koldori emana.\nBestenaz Uztaritzeko IKAS-en badago beste alebat eta haiekin konpont ninteke zure eskuetan uzteko aste pare bat.\nJon 2019-07-14 01:01\nEuskarak iraun duen arren badirudi ARTE hitzak ez duela halako zorterik izan. 21. menderaino esan duzu mendera ARTEren kaltetan. -raino gurean distantzietarako erabiltzen dugu, arte denbora esaldietan.\nPeru_Gabiriko 2019-07-14 01:18\nBeno, inspektorea (edo “ikuskaria”,hobeki esan) agertu zaigu nonbaitetik. Sartu zaitez eztabaidaren barruan, Jontxu, axaletik jolasten ibili beharrean. Bestela, isilik egon. Bide batez, zuk darabilzun “distantzietarako” ez da jatorra, “muga-biTARTEetarako” hobeto legoke.\nPatxi 2019-07-14 08:24\nEsker mila Benat. Handik edo hemendik lortuko ditut.\nJon: Euskaltzaindiaren Euskara Batuaren eskuliburutik zati bat (luzeagoa da)\nBenetako erabileran ez daude aski mugatuak bien arteko eremuak. Hala ere, nahiz batasunerako ez den ezer hobetsi edo arautu, modu zabalean adierazita, hau da erabilera nagusia: -raino ‘lekua’ adierazteko erabiltzen da (Donostiaraino joan behar dugu), eta arte, ‘denbora’ adierazteko (Bihar arte itxaron dezakegu).\nDena dela, ñabardura batzuk hartu behar dira kontuan:\n• Badira -raino atzizkia daramaten denborazko adizlagun batzuk: gaurdaino (= gaur arte), egundaino (= egun arte), oraindaino (= orain arte); eta, aitzitik, lekuzko izen batzuekin, denborazko adiera nagusitu daiteke: Donostiara arte (= Donostiara iritsi arte). Dena den, mendebaldeko hizkera batzuetan -ra artek hartu duen tokia arauz kanpokoa da estandarrean: *Pagasarri(ra) arte joan gara gaur (> Pagasarriraino). *Kokotera arte nago zurekin (> kokoteraino).\nBatzuetan, zentzuak bietarako aukera ematen du: Azken(era) arte ez zuen etsi / Azkeneraino ez zuen etsi.\n• Bestetik, aditz ez-jokatuek bi moldeak hartzen dituzte, baina adiera-ezberdintasuna garbia da: -tu arte (‘noiz arte’; denbora): ezkondu [zen] arte, irabazi [zuen] arte; -tzeraino (‘zer neurritaraino’): dardarka hasteraino, loak hartzeraino. Erreparatu bi esaldion ezberdintasunari: Eskuak urratzeraino jardun du arraunean ? Eskuak urratu [dituen] arte jardun du arraunean.\nBenat Castorene 2019-07-14 11:25\nOroitu naiz Zuzeuen bertan aurki daitezkeela itzuli nituen M. Duharten 2 testu . Ez dute baitezpada iraultza garaia tratatzen baizik eta Lapurdiko historioa.\nHasi nintzen berriki irakurtzen M Duhartenek egin duen Joseph Garaten biografia eta harrituta egon naiz Iraultza orokorrari buruzko zer ezagutza sakona zaukan.\nHor ikusten da Garat frantses politikari anbizioz porrokatu bat bazik ez zela, barruko ministro izan zena, bere jatorrizko herriaz noiztenka gogoratzen zena.\nLapurdiko biltzakideek, geroak erakatsi zien bezala, ez zuten baitezpada ideia ona eduki estatus foralaren defentsa haren eskuetan inoxenki jarriz.\nGero “Etats generaux” ko bere trahizio harrigarria entseiatu zen nolazbait barkaarazten, bainan alferretan, Lapurdiko estatus foralaren suntsipena betikotz egina zen.\nPatxi 2019-07-14 22:05\nGai honek ahantzia nuen Jose Ariztimuño Aitzol-enganaino eraman nau (1896-1936). Seguru entzuna duzula faxistek torturatu eta erail zutela. Beloken egon ondotik, La Galerna itsasontzia hartu Baionan Bilbora etortzeko, hura atxilo hartu faxistek, Ondarretako espetxean torturatu eta Hernanin fusilaturik. Espainiako II. Errepublika garaian, euskal berpizkundearen eragile nagusia izan zen, eta Orixe, Lizardi eta Lauaxeta eta horien bultzatzaile eta ezagutarazlea. Horretaz gain, Jose Antonio Agirre eta EAJren hurbileko apaiza, Aita Onaindiarekin batean, esan dezagun “apaiz nazionalista” eta ideologoa ere bai. Artikulu interesgarri asko idatzi zuen, gehienak gaztelaniaz, eta Martin Ugaldek bere idatziak sei tomotan bildu zituen. Bigarrenean “La democracia en Euzkadi”.\nLiburu horretan, goresten du “euskal estatuen” esan dezagun kristau-demokrazia tradizionala, Eliza katolikoaren ikuspegiarekin erara (Aita Vitoria eta aipatzen ditu zehazkiago) zetorren gizabanakoan ez baizik eta familian oinarritua, eta gaitzesten erabat Frantziako Iraultzatik eratorritako demokrazia liberal indibidualista. Bereziki goresten du Lapurdiko 1789 aurreko antolamendu politikoa, Uztaritzeko Biltzarretan oinarritua. Rousseau jotzen du Frantziako Ilustrazioaren aita santu nagusi eta guztiz txarresten. Lapurdiko antolamenduari dagokionez, P. Iturbide delakoari jarraitzen dio: “Le biltzar d´Ustaritz. RIEV, 1907, 75 or.\nBadu euskaldunok gustuko dugun euskal historiaren ikuspegi positibo hori: gure antzinako demokrazia egungo demokrazia liberal-kapitalista baino aurrerakoiagoa zelako ustearena. Gurean, bereziki, Gipuzkoan, Bizkaian eta Lapurdin, feudalismorik ez baizik eta kristau-demokrazia eredugarria egon zela dioena, eta badu zahar kutsu handia ere, egun pentsaezinak egiten zaizkigulako familietan oinarrituriko bozak edo hauteskundeak eta beste alderdi batzuk ere.\nHonek ez du zure tesia baliogabetzen Benat. Irakurriko ditut zuk aipatuak.\nPeru_Gabiriko 2019-07-14 23:22\nEuskal balada eta erromantzeek aditzera ematen diguten mundu ikuskera nahiko beldurgarria da. Hemen ez zela feudalismorik izan? Ahaide Nagusien, oinaztarren eta ganboatarren joan-etorriak eta sarraskiak zer dira bada? Gizarte antolamendu hobea ordukoa? Ez dakit ba nik. Aitzolen eta berpizkundeko euskalzaleen iruditeriak agian bazuen zerbait idilikotik…\nBai, nahi bada, orduan euskara zabalduagoa eta biziagoa zen, osasun betean zegoen, ados. Hala ere, gutako zenbatek jasango luke gure arbasoen biziera gogor hura?\nGaldera hauek parentesi txiki bat izan nahiko lukete daramazuen eztabaida interesgarrian. Jarraitu zuek lasai, mesedez, segitzen dizuet eta…\nPeru_Gabiriko 2019-07-14 23:36\nIparraldean ere seguruenik halatsu zatekeen. Ikus Atharratzeko jauna pastoralerako Xabier Letek idatzi zuen hitzaurre, nire ustez, bikaina.\nPatxi 2019-07-15 09:59\nBoteprontoan Peru Gabiriko, eta zure interesari nolabait kasu egite aldera, eta ezezaguna zaidan itsas zabalean txalupa txiki batean idatziko banu bezalako sentsazioarekin, seguru orain, oro har, hobeto bizi garela materialki -zuk ere entzungo zenuen lehen euskal herrietan pobreagoa zela jendea baina elkartasun gehiago zegoela eta espiritualki esan dezagun jendea hobeto bizi zela-. Baina errealitate hain zabalean, interes fokua galdera batzuetara behintzat ekartzea izango bagenu:\n1. Bere klaseekin ere, eros-ahalmen aldetik banatutako euskal gizartean -zein gizarte egon da banatu gabe-, esaterako, espainiar gizartean edo frantses gizartean baino berdintasun gehiago zegoen XVI. mendetik XVIII.era bitartean? Humboldti askoz gehiago gustatu zitzaion euskal gizarteko antolakuntza eta bizimodua espainiar gizartekoa baino 1799-1801 urteetan, hots, probintzia foralena, eta garai historiko hartan, Frantziako Iraultza berri zela, eta artean Cadizko Konstituzioa etortzeko zegoela. Bestalde, garai hartako Batzar Nagusietan badakigu aspalditik gaztelania jakin beharra zegoela kargu publikoak izateko -Gernikan 1620tik aurrera edo behintzat bai-; horrek esan nahi duen guztiarekin: posizio sozialean gora gaztelaniarekin eta ez euskararekin. Euskal eliteen eredu espainiar eliteak…\n2. Baladak eta erromantzeak eta genero literarioa dira, eta bai orduko gizarteko hainbat ezaugarri eta abar atera daitezke, baina ez dakit zenbateraino diren esanguratsu esku artean darabilgun eztabaidarako.\n3. Iraganak ez gaitu etorkizunerako lotzen.\n4. Frantziako Iraultza garbi dago kanpotik etorritako inposizio bat izan zela Euskal Herri kontinentalean. Baina aurretik zer-nolako morrontza zegoen?, lehenbiziko hamarkadan zer ekarri zuen? Gehiago zabaltzen badugu, historiaren itsas zabalean erabat galduko gara.\nBentazar 2019-07-15 09:59\nEne Peru, feudalismoa gauza oso zehatza da, goitik datorren eta errege batek ematen duen lege feudal bati dagokiona. Ignacio Arozena-ren liburua irakurtzen baduzu ikusiko zenuke euskal jauntxoek eta euskal komunitateek tenka batean bizi izan zirela mendeetan zehar. Jauntxoen leinuek botere militarra adierazten zuten eta hori beharrezkoa zen erromar inperioa erori zenez geroztik etengabeko borroka leku izan zelako Euskal mugaldea. Baina baita Zuberoa eta Atarratzen ere (irakur zazu Sandra Ott-en antropologiako liburua) euskal leinuak zirkularitete horizontalaren dinamikaren bitartez bizi izan ziren iraun bizi al izateko. Azkenean euskal komunitateek gaina hartu zieten jauntxoei eta beren erakunde sistema osatu zuten lehengo sistema komunitarioaren gainetik. Zure ustez euskaldunak espainolak eta frantsesak bezalakoak gara. Errespetatzen dut zure ikuspegia baina euskal historiaren ikuspegi alternatiboak (euskaldunek beren buruari buruz zituztenak) aztertu beharko zenituzke ere bai. .\nBeñat Castorene 2019-07-15 15:17\nLapurdiren historiaz dakitan gutitik entseiatzen naiz erantzuten ( Beti M Duharten liburutik arituz):\nHemen ere baziren familia haundi edo noble batzu, zuek jauntxoak deitzen ditutzuenak, pentsatzen dut: Uruñako urtubitarrak, Senperek Lahetarrak eta Makeako Jolimont Aranedertarrak. Beste batzu izango ziren ere bainan ez ditut gogoratzen;\nHoriek beren tituluak irabazi zituzten Frantziako edo Nafarroako erregeen zerbitzuan egindako gerletan, ez eta lapurtarren zerbitzuan.\nZerga feudalarik ez eiki zuten biltzen besteenganik. Biltzarreko sindikak zuen bakarrik biltzen zerga eta parte bat esleitzen erregeari.\n“Pribilegio” fiskal horrek erregea (eta batez ere bere “fermiers generaux”) bere onetik atera arazten zuen bainan, nahiz beti jankatzen entseiatu, ez ziren sekula erabat ezeztatzera atrebitu.\nGauza segura da nobleek edo jauntxoek ez zutela nehundik ere parte hartzerik Lapurdiko Biltzarrean. Apaizek ez gehiago.\nBiltzarreko bileretarat, parropia bakoitzak, alegia orduko udaletxeek, bidaltzen zituen 2 ordezkari mandatu “inperatibo” batekin.\nOhitura honetatik datorke Garat frantximant politikari perttolin horrekin egin zuten errua.\nEz dut uste jauntxoek edo apaizek gehiago parte hartzen zutenik parropiako asanbladeetan, bainan hau oraindik kontrolatzekoa dut.\nBainan lapurdiko biltzarraren alboan bijilatzeko bazen erregearen ordezkari ofizial bat, bailea, kargu erosgarri bat zaukana eta askotan kargu horretan aurki zitezkeen delako familia horien kumeak.\nSistema administratibo honen parekiderik ez zegoen erresuma guzian ez eta Nafarroa beherean ez eta Xuberoan ere.\nAskotan frantsesek edo haiek eragindakoek egozten dute parropia asanbladeetan ez zegoela etxemutilik ( morroirik), etxeko jaunek bakarrik zutela hitza. Erantzun ohi dut etxeko jaunak familia guzia ordezkatzen zuela eta frantziak inposatutako hautskundeetan honenbertzeko zerga pagatu behar zela bozkatzeko eskubidea izaiteko.\nAzken gauza bat, Peru, hitz emaiten dizut uztariztarrak iraultza egin eta gero oso gaizkiago bizi izan zirela hainbat urtetan, gosetea, izuritea, hilketa, emigrazioa, deportazioa, armadeen soldadoen harpilaketa eta bortxaketa., oihan komunalen lapurketa, hegoaldekiko komertzioa eta harremanak etetea.\nHau guzia et asko gehiago ere irakurriko duzu ” Ustaritz au temps de la revolution” liburuan.\nAzken detalle bat Michel Duhart ez da beharbada “abertzale” bat ulertzen dugun ohizko zentzuan bainan Herria abertzaleek bezainbat maite du eta Egia historian haiek baino askoz gehiago .\nPeru_Gabiriko 2019-07-15 16:41\nMila esker Beñat zure erantzunarengatik.\nHemen Patxik eta biok zenerabilten haria ez nuke etenda utzi nahi. Jo, beraz, biok aitzina, garai ilun haiek zilatzen eta nihundik ahal bada, besteoi argitzen. Ez nauzu ni historiako aferetan biziki trebea, baina sinesten ditut gogotik hemen aipatzen dituzun iraultza garaiko desmasiak eta zalapartak.\nBehin, Parisen izan nintzen Cluny ordenako abatetxe bat ikusten, eta han, beheko sotoan gorderik zeuzkaten Notre-Dame xaharreko atarian ageri ziren lehengo santuen harrizko itxurak, harri konkor itsusi batzu baizik ez, errebolta garaian denak jota porrokatuak. Dudarik ez da denbora hartan gizarteko zimenduak erautsiak izan zirela, eta , beraz, pentsatzeko da Uztaritzen ere aldi hartan gertaera lazgarriak bizi izango zituztela. Dudarik ez hortan!\nHistoria kontuetan, lagun, durdusa, nahasmendua eta ikara dira beti nagusi. Egiatik, aldiz,…\nBeste kontu bat da, Beñat, Lapurdiko Biltzar haietan idazten ziren izkribuak, frantsesarekin batean, euskaraz emanak ote ziren. Zer dakigu gaur horri buruz?\nEz zaitut ezertara behartu nahi, Beñat. Zuk nahi baduzu, erantzungo didazu. Eta bestela, segi zuek lasai eztabaida honetan. Ea zerbait ikas dezakegun besteok…!\nBeñat Castorene 2019-07-15 19:00\nPeru ez nauzu moleztatzen, alderantziz, iraultzaren gertakariaren inguruko lausutasuna argitzea erabakigarria da guretzat\nAspaldidanik, erregeen garaian, derrigortuak ziren biltzarren txostenaren itzulpen bat egin araztea itzultzaile bati eta hori artxibatzea.\nM.Duharten iritziz ez eiki zuten debate txosten guzia itzultzen eta artxibatzen , batez ere gatazkatsuak ziren parteak, (interesgarrienak hain segur) ez eta pentsatu ere.\nArtxiboetan ez dira urte guzietako txostenak, badira urte batzuetakoak falta direnak eta ezdakigu xuxen zergatik.\nKuriosa da bainan emaiten du itzulpengintza problema iturri beti izan dela uztaritzen.\nIraultza eta piskat geroxago alkateak borondate txar nabarmenez argudiatzen zuen ez zuela nihor aurkitzen gai zenik euskaraz itzultzeko Baionatik frantsesez zetozen agiri ofizialak.\nDuela oso guti, bileretan euskaraz baizik mintzatu nahi zuten 5 herri kontseilarik demisioa eman dute besteak beste alkateak ezin zuelako itzultzaile bat kontratratu.\nEmaiten du badela halako tradizio bat. Noiz artio bada?\neuskara herria 2019-07-15 19:26\nkaixo!nola ikusiko zenukete zuek txipreko eredua aplikatzea euskal herrian(,bonaparteren mapa hori oinarri hartuta)gatazka nazionala konpontzeko asmoz?\nJJ 2019-07-15 19:30\nZinez interesgarriak zuen ekarpenak, Pako eta Beñat. Segi horretan.\nÑabardura bakar bat egitera ausartuko naiz baina. Euskarak… iraun du?\nHartsuagak esan ohi du (zuzenduko nau/nauzue hala ez bada) mitoa dela euskararen iraupenarena. Euskara gehienbat galdu egin dela. Eta ni bat nator berarekin. Gure begi-belarrien aurrean ari gara euskara galtzen, eta ez hori bakarrik… Euskara nagusi deneko eremua sekula baino urriagoa da, eta urritzen jaraitzen du…\nBenat Castorene 2019-07-15 20:37\nBa, beraz, Jonjo, euskara gehiago nausi ez den gure eremuetan, zergatik ez azter kibutza erreskate soluziotzat?\nEne burua erridikulua bihurtzeko arriskua hartzen dut, bainan, pertsonalki ez dut beste hauturik ikusten, behintzat ez badugu gure bizitzan erabateko euskararen desagerpena ikusi nahi toki horietan.\nJJ 2019-07-15 21:13\nErridikulutik ezer ere ez du, ausartetik asko. Ausartegi agian herri otzandu (Benitok dixit) eta bere buruaz atzendu honetarako. Gustatzen zait, halere. Sakana bezalako inguru gero eta erdaldunduagoetarako adibidez.\nPatxi 2019-07-15 21:30\nEz naiz historialari profesionala. J-L Davant askoz ere adituago da, noski, nahiz profesional-profesionala ere agian ez den, baina historiaz asko enplegau dena behintzat bai. Merezi du Frantzia eta nazioa-(Maiatz 2017. 52-54 eta 62-71) irakurtzea, nahiz batzuetan kaotiko samarra gertatzen den, egitura nahasi samarrekoa. Frantziako Iraultzaz dezente aritzen da. Hona zati batzuk:\n“Frantziako Iraultza handi horrek bi oinarri ditu: pertsona eta kontratu soziala. 1. puntuaz libratzaile da, eta horretan mundu berriari sorrera ematen dio. Aitzinetik taldeak zuen lehentasuna (etxeak, familiak, parrokiak…) orain gizabanakoak du demokrazietan. Hori da gaur arabiar iraultzaile gazteen artean agertzen den berritasun nabariena. 2. Puntua: kontratu sozialaren ideia Jean-Jacques Rousseau suitzar filosofo frankofonoak hedatu zuen, John Locke ingelesaren ildotik. Iragana ezabatzen du, gizartea hutsetik berpizten eta kontsentsuz eratzen. Beraz Frantziako Iraultzak aitzinetiko instituzio eta erakunde guziak desegin ditu, bereziki lurralde historikoak, probintziak eta beste, gure kasuan Lapurdi herria, Zuberoa herria eta Nafarroa behereko erresuma. Instituzio berriak dira udalak parrokien ordez, eta departamenduak: Iparraldeak berea nahi luke, baina ezin lortu.\nKontratu sozialaren ideia, printzipio zuzena da. Baina kontua da nola betetzen den, eta lehenik nork bideratzen duen. Frantziako Estatuan kontratu soziala periferia erraldoi bati, gehingo zabala zenari boterearen erdigunetik inposatu zaigu, eta nork inposatu digu? Indartsuenak, Parisek, Ile-de-France eskualdeko zuzenbidea erresuma osora zabalduz bere iraultzaleei esker (…)\nBigarren akatsa, kronologian lehena, erregeenganiko Frantzia bere osoan hartu digute, mugarik zalantzan jarri gabe, horien barneko pertsona guziak frantses bezala hartuz, inoren iritzirik galdatu gabe. Hori ere Kontratu libre baten aurka doa.\nHirugarrena, beste bien ondorioa, Nazio monolitiko berria absolututzat jotzen dela, erregea lehenago zen bezala. Nazio txikiagoak horretan urtzen dira. Horien historia desagertzen da frantziar historia berri baten onetan (…)\nIraultzaren ekarpen baikorrak. (…) <> delako gizon eta herritarraren eskubideen aldarria, 1789an Bordeleko Champion de Circé artzapezpikuaren inguruko talde batek idatzia Konstituzioaren hitzaurretako.\nNazioa zentzu berri, politikoan, herritarren nahian oinarritua, hauek <> osatzen dutela (…) Le droit des peuples à disposer d´eux-mêmes>>, hots, gaurko hitzez populuen autodeterminazio eskubidea, berak beti errespetatu ez bazuen ere”.\nAldatutako aipu horietan ikusten den bezala, eta batez ere Frantziako Iraultzaz dioen guztia irakurrita, esango nuke alde txarra gehiago aurkitzen diola ona baino. Ni, oro har, ados. Baina beti iritzi berriei irekia, pentsatzen dut zuetako asko bezala.\nEuskarak iraun duen ala ez? Aje handiekin, baina euskaraz ari gara, ezta? Eta idatziz.\nPeru_Gabiriko 2019-07-15 23:00\ntribua deuseztatu zuen eta inbidualismoa, gizabanakoa balioetsi. Hori da, ezta?\nBenat Castorene 2019-07-15 23:00\n“Frantziako Iraultza handi horrek bi oinarri ditu: pertsona eta kontratu soziala”\nIraultzak gure Herrian konkretuki zer egin duen ikusita, ateraldi hau serio botatzeko, beldur niz JL Davantek endoktrinamendu dosi on bat jasoa dukeela gure politikari, intelektual eta unibertsitario gehienek bezala.\nNik ez dut uste Frantziako armadek asko egin dutenik Rousseauren ideiak Iparraldean zabaltzeko\nPatxi 2019-07-16 08:18\nJo, Peru, gaueko ordu txikietako laburbiltze lasterra, ezta?, munduko trenik azkarrena baino azkarragoko laburbiltzea.\nBatetik, askatzaile, zure familia noblea izan edo ez, denak maila berean gizabanako gisa. Estamentu gizartearekin hautsi eta gizabanako librea inposatu. Burges dirudunen ametsa gauzatu. Gaur egun denon amets bihurtu dena bestalde, burgeskume edo proletario edo langilekume izan. Eta Frantzian Ile-de-France-ko tribua nagusitu Hexagono osoan -eskualde eta nazio guztietako kolaboratzaileekin batean-, Espainian Gaztela bezala. Gainerakoak desagertzera kondenatuak (nirea ere laburbiltze laster-lasterra, noski!).\nJo Benat, zu ere gaueko ordu txikietako laburbiltze lasterretan. Hartu pare bat esaldi eta doktrinatze kontuak. Beste hau ere irakur dezakezu Davanten liburu horretan: “…aitortu behar dut 1789ko printzipioek <> ireki zutela historiaren ekarpenak ezabatuz eta dena utziz arbitrarioa izan daitekeen <> famatuaren mende. Frantziako Iraultzaren jatorrizko bekatu <> hor dago sakonean, eta beste guziaren oinarria dugu: historiatik datorren guzia ezabatu nahi du, eta mundu berri bat zerotik abiatu arrazoi hutsari fidatuz. Eskubide historikorik ez dago, dena kontratu sozial berriz egin behar da. Baina kontratua nork asmatzen du, idazten, inposatzen? Azken batean indartsuenak. <> horren printzipiotik sortu dira fazismo guziak, edozein kolorekoak: zuri, beltz, gorriak, bereziki Mussolini, Staline, Maorenak. Bazter uzten ditut Hitler eta Kanputxea, hain dira hibridoak, anormalak eta heretikoak fazismoaren ikuspegi klasiko batetik ere”.\nAdorno eta Horkheimer aleman filosofo famatuek II. Mundu Gerra ari zela testu famatu bat ondu zuten: Ilustrazioaren dialektika. Tesi nagusietako bat: Ilustrazioak, Arrazoiak, ekarri gaitu holokaustora.\nDavantek asko eman dio euskarari eta Euskal Herriari. Bere ideiak kritikatu daitezke, noski, baina irakurri ondotik, ezta?\nBestalde, ez nuke gaiztoa izan nahi Benat, baina kibbutza aipatuta, juduak datozkigu burura, eta holokaustoaz gain, Israelgo estatuaren historia odoltsua bi oinarritan bermatua: armada indartsu-ahalguztidun-ankerra, eta AEBen era guztietako laguntza: ekonomiko-politiko-militarra. Ez al litzateke hobe beste izenen bat: laborari kooperatiba euskaldunak edo???\ngarrett 2019-07-16 09:36\nLehengo batean, kibbutzak hizpide zirela, norbaitek “etxadi” hitza erabili zuen. OEHn esanahi hauek guztiak ematen zaizkio etxadi-ri:\n– Casa, familia, conjunto de los habitantes de una casa; (en el Antiguo Testamento) tribu.\n– Barrio; conjunto de casas.\n– Manzana de casas.\nAukera ona izan liteke. Ez dakit beste hitzen bat proposatu den.\nPatxi 2019-07-16 14:12\nJJ eta Euskara herriari ez diet kasurik egin. JJri ez dakit zer esan; askotan gauza bera pentsatzen dudala, baina batez ere Urola eta Lea-Artibai eta Tolosaldeko eta Goierriko herri txikiak kontuan harturik, eta ahozkoari dagokionez. Bestalde, gu baino okerragoak daudenak gurera etortzen dira “ikastera”, eta galera horrekin irabazi batzuk ere badaude. Derrotismoan ez gaitezen erori, eta autokonplazentzia xaloan ere ez. Hortik aurrera ez dakit zer esan!\nZiprerena inoiz irakurri gabea nuen. Greziarrak versus turkiarrak; zatitu eta kito. Baina hemen nagusiki hiru gaude, ezta? Euskaldunak, espainiarrak eta frantziarrak, eta arriskuan gu. Hain nahasirik egonik euskaldunak eta espainiarrak Hegoan eta frantziarrak eta euskaldunak Iparrean, beste nazio edo herriak beste, Zipre ez da posible, eta Suitza ere…?\nJJ 2019-07-16 17:13\nEz zait bada iruditzen herri otzandua (ez otzana) eta gure buruaz atzendua garela esatea derrotismoa denik… Euskaldunak onartuak gara gizarte españolizatu/ frantsestu honetan, ugazaba erdaldunak deseroso sentiarazten ez ditugun neurrian, eta horretara ohitu dira gure mintzakide gehienak.\nNire lantokia (Eusko Jaurlaritza) uste dut horren adibide bikaina dela, berbarako. Goitik behera ia guztiz españolez diharduen erakundea da. Euskarazko testuak itzulpenak dira %95, eta laneko hizkuntza espainiera, %90ean. Erakundeak baditu baliabideak egoera hori iraularazteko, baina ez dago horretarako borondaterik.\nEta bertan itzultzaile, euskara teknikari, trebatzaile eta bestelako euskaltzale andana dabil lanean, egoeraren larriaren jakitun eta lekuko, baina txintik ere esaten ez duena, zirkinik ere egiten ez duena egoera salatzeko edo aldarazteko.\nIzan zen dozena erdi-edo lagunek osatutako tmatxino alde antzeko bat, baina zendu zen hura ere, urteak direla.\nBeste lantoki eta erakunde batzuetako lankideek esaten didatenagatik, egoera hori arrunta da oso. Neronek barrutik ezagutu ditudanetan ere bai.\nEz dakit zein izen eman dakiokeen egoera horri bestela…\nPeru_Gabiriko 2019-07-16 18:21\nZure lantokia, JJ, nirea ere bada. Irakaskuntzan nabil, eta gure Institutu zokoetako trapu zaharrak astintzen hasiko banintz, aterako nuke hona kontu bikainik asko… Harrigarria da zenbat eusko-majadero dabilen gure ikastetxetan!\n“Majadero” hitza neuk asmatu dut = “majeratik” pentsua jaten dabilen animalia esan nahi du, euskal hirietako bulego eta ikuilu zokotan ondo asetakoa, alegia.\nOrain oporretan gaude denak, baina orain arte goizero metroan nenbilela, euskaraz entzuten nituen bakarrak irakasle sasi-euskaldunberri-majaderoak izaten ziren.\nKontua da, jendaila horrek ez dakiela ez euskaraz, ez gaztelaniaz, eta apenas deus bestetan. Gogotxarrez eman behar duten ikasgaiaz apur bat, horixe bakarra.\nHilaren bukaeran pentsua eskatzen dute, pagotxa, eta eman egin behar zaie, zerbitzu publikoa egiten ari direlakoan..\nGezur handi baten erdian bizi gara aspalditik, lagunok, Eusko Jaurlaritzaren kontura. Neu ere bai.\nGoizeko ordu hoietan erdi lokarturik, drogaturik bezala joaten naiz metroan, eta ez naiz asko konturatzen nire inguruan gertatzen denaz. Baina orain gaia atera duzunez, JJ, arrazoi osoa ematen dizut. Ostia txarrean jarri nauzu, gainera !\nNi ez nago gaztelaniaren kontra, are aitzitik, asko maite dut hizkuntza hori, niretzat aberatsa delako. Kontua da, jendeak ez dakiela pulamentuz mintzatzen. Ez gaztelaniaz, ez euskaraz.. Bien arteko euskañol txotxolo batean mintzatzen gara guttiz-gehienak. Eta horrekin ezin zara inora joan.\nEz dakit argi esplikatu dudan. Gaztelerari ezin diogu uko egin, geurea ere badelako. Niri gaztelania kenduko balidate, beso bat moztea bezala izango litzateke. Etsaia ez dago hor, lagunok. Etsaia gauzak egiteko geure ohiko ganoragabekeria da !\nBeñat Castorene 2019-07-16 19:17\nPeru, besteek jadanik erran bezala, iIraultzalariek suntsitu nahi izan zituzten iraganarekiko eta komunitate tradizionalekiko lotura guziak frantziar estatulatriarien bidea ideki eta zabaltzeko. Alde horretatik “Iguzki” erregearen oinordekoak dira.\nPentsa zazu, joan dira gure herrien izenak aldatu nahi izaiteraino, Uztaritze izena kendu ziguten et “Marat sur Nive” izena inposatu. Berdin Baigorrin , “Thermopile” edo antzeko zerbait, uste dut.\nPatxi, Davanti dagokionez, egia da haren ganik Enbatako iritzi artikuluak ditudala gehien irakurri ez eta zuk bezala historia liburuak. Entseiatu bai, bainan, hasi nintzen aldi guzietan bururaino segitzeko gogoa faltatu zait. Gauza bera hau gertatu zait Manes Goyhenetxekin ere bai. Ez ordea Eugene Goyenetchekin edo Michel Duhartekin.\nPatxi, ez dakit arrazoi duzun eni ezidurika gogoaraztea ez ditudala Davanten meritoak irabazi euskararen eta Euskal herriaren zerbitzuan, eta, zuk egindako davanten aipamenak iruzkindu edo kritikatzeko eskubidea bere liburu guzia irakurri behar dela izan Bi metodo horiek ez dira egokiak zintzoki eztabaidatzeko.\nZergatik aipamenak egin orduan ez badira komentatzen ahal?\nZer nahi gisaz ez ginen bakoitzen meritoetaz jardun ez eta iraultzaren esannahi eta justifikazio filosofikoaz, baizik eta, zer izan zen iraultzaren esannahia eta errealitate konkretu gordina gure Euskal Herri konkretuan.\nBada, makur ez baniz, JL davanten zure aipamenek, ezbatak ez besteak ez dute hau egiten.\nGauza bat da salatzea lau haizetara iraultzaren makur orokorrak europa gaindi , beste gauza bat da jabetzea eta salatzea, lehenik, gure Herriak hemen bertan pairatu zuen inbasio inperialista eta etnozidioa, faktu konkretuak berme, eta bigarrenik ondorioztatzea oraiko egoera tamalgarria hortik datorrela zuzen zuzenean.\nAitortzen dut ez dela erraza zaharkeria horiek mugitzea, garaia kolaborazio harmoniosenenean datzala , adore asko galdegiten duelarik, eta metodo onena edo bakarra dela jarritako orden publikoarekin arazoak izaiteko .\nBederen , Eugene Goyhenechek eta Michel Duhartek beren estilo eta prudentziarekin lehen eginkizuna bete zuten. Egia da nehork kasik ez dituela gehiago irakurtzen.\nKibutzari dagokionez, kuriositatez nahi nuke jakin zertan bada ez zinuke gaistoa izan nahi enekin.\nIzan ere pentsatuko dukezun bezala, XX.mende hasierako epopeia zait interesgarri eta inspirazio iturri. Orduko errusiar anarko sozialista xumeek guti zuketen ikusteko oraiko Izraeleko armadarekin eta Estatu batuekin guk biok baino gutiago oraindik.\nKibutz izena behin behinekoa da, bere abantaila da alde edo kontra, denek piskat ezagutzen dutela\nUtz ginezake ideia zehaztuko luketen balizko lehen sortzaileei behin betikoaren edo betikoen aukera\nJonjo, azkenean, ez kasurik eman derrotismo edo autokonplatzetzia bezalako termino desegokiei, segi erraiten bizipenak sentiarazten dizuna, ona da gu guzion moralarentzat eta ekintza justuak bideratzeko.\nPatxi 2019-07-16 19:17\nOhartxo bat aurretik. Aurreko mezu baten, Davanten liburutik hartutako aipuetan “<>” artekoak jan egin dizkit. Ez ditut berridatziko, baina, beno, ez da egon zentsurarik baizik eta akats teknikoa.\nEz, JJ, azken mezuan egin duzun diagnostikoa ez da derrotista (zure aurreko mezuari hartu nion kutsu derrotista):\n“Nire lantokia (Eusko Jaurlaritza) uste dut horren adibide bikaina dela, berbarako. Goitik behera ia guztiz españolez diharduen erakundea da. Euskarazko testuak itzulpenak dira %95, eta laneko hizkuntza espainiera, %90ean. Erakundeak baditu baliabideak egoera hori iraularazteko, baina ez dago horretarako borondaterik.\nEta bertan itzultzaile, euskara teknikari, trebatzaile eta bestelako euskaltzale andana dabil lanean, egoeraren larriaren jakitun eta lekuko, baina txintik ere esaten ez duena, zirkinik ere egiten ez duena egoera salatzeko edo aldarazteko.”.\nAspaldi salatua dago euskararen inguruko teatroa, joko bikoitza. Atxagak ere maiz salatu du. Ez naiz ezer deskubritzen ari esanda politika eta administrazioa elkarren eskutik dabiltzala. Eusko Jaurlaritza administrazio guztiak bezala hierarkikoa da, eta ardura mailak ere bai.\nGoian ez dago egoera iraularazteko asmorik (jartzen badut PNV-PSE ezkontzak baduela zerikusia Bentazar aztoratuko dut ziur); ez dago Euskararen Legea aldarazteko asmorik; ez dago euskararen inguruko diskurtso txepela aldarazteko asmorik, eta ez goaz ondo. Hori ez da derrotista, errealista da.\nBehe(rago)koak goxo daudela egoerarekin? Baita ere. Baina ematen du gauden egoeran goikoen lidergo sendorik gabe jai dugula, eta ez dugu horrelakorik ikusten. Ni ere ezkor.\nGaztelaniaren zenbaterainoko beharra dugun Peru…triste samarra egiten zait, baina, beno, sintzeroa izan zara…\nPeru_Gabiriko 2019-07-16 20:09\nPatxi, ez naiz ni gauzak beti garbi dituen horietakoa. Batzuetan zuk bezala pentsatzen dut. beste batzuetan, ez.\nJudutarrak bezain argiak eta adimentsuak bagina, Kibbutzaren gisako ekinbideak aspalditik aurrera eramanak izango genituzkeen. Irudimena erabiliz sortutako bilgune kultural aberatsak eta ederrak, baita arrotzak erakartzeko ere (jakin egin behar hori egiten…),\nETAren bide antzutik energia handia galdu dugulakoan nago. Agian Benatek dioena, kibutzaren ideia, ez da burugabekeria. Beharbada hortik etor daiteke zerbait, gauzak ongi burutzen asmatzen badugu, behintzat.\nPatxi 2019-07-16 20:20\nPare bat ohar Benat. Ez nuen zure sentiberatasuna mindu nahi. Davantek ez du nire defentsaren beharrik, eta ez zen nire xedea zuen bion merituak erkatzea. Interesgarria deritzot Frantziako Iraultzak bereziki Lapurdin, Nafarroa Beherean eta Zuberoan ekarri zituen kalapitak eta kalamidadeak hobeki ezagutzeari, eskoletan-eta Frantziako Iraultza gehienbat laudatzen eta goresten delako bere alde makurrak eta bortxa alimalekoa ezkutatuz edo desenkusatuz.\nKibbutzei buruzko aipamena idatzi ez banu hobe. Juduak begi onez euskaltzale eta abertzale askok ikusi izan dituzte holokaustoaren ondotik, dakizun bezala, 1967ra arte hortxe nonbait; hebreeraren berpizkundea, eta ekonomia aldetik, desertua emankor bihurtzea, eta hainbat gauza miresgarri egin dituzte dudarik gabe, baina era berean estatuaren sortzetik beretik ankerkeria ugari palestinarren alderako. Besterik gabe. Orain ez gara juduez eta Israelgo estatuaz hasiko.\nLiburuak eskatuak ditut.\nPatxi 2019-07-17 22:27\nGaur bertan Koldo Mitxelena liburutegitik hartu dut Luis María Martinez Garate iruindarraren Ustaritz 1789 Laburdi en la Revolución francesa, eta berehala irakurri dut (100 orrialdera ez da iristen).\nOrain hobeto ulertzen ditut zure iritziak Benat. Oinarrian, Michel Duhartek Uztaritzeko udal artxiboetan egindako lana dago, baina Martinez Garate iruindarrak ere asko bideratzen du interpretazioa Duharten lana testuinguruan kokatuz eta konparazioak-eta eginez, esaterako, Sara eta inguruetako 3.000-4.000 euskaldunen deportazioa Landetara eta haiek pairatutako neke eta miserien ondoriozko 1.600 bat lagunen heriotza, Gernikako bonbardaketarekin alderatzean.\nOro har, garbi ikusten da nolako inposizioa eta deskalabrua eta kalamidadea izan zen uztariztar gehienentzat, Iraultzarekin kolaboratuz posizio sozialean gora egin zutenentzat salbu, eta, jakina, hedaduraz, nahiz eta estrapolazioak sinplifikazioak izan, Ipar Euskal Herriarentzat Frantziako Iraultza eta Konbentzio gerra (Gipuzkoa tartean).\nLiburuaren azken aldera Iraultzarekin bat egin zuen Dominique Joseph Garat desengainatuaren aitormenezko hitz hauek jasotzen dira : “Uztaritzek guztia galdu du; jada ez du ez Biltzar eta ez tribunalik; artile biltegi bat baino ez da Espainiaren eta Frantziaren artean; familiak itzaltzen dira eta etxeak zatika erortzen edota abandonatuak dira narrasti eta gau-hegaztientzat. Zein lasterrak diren dekadentziaren eta suntsipenaren aurrerapenak” (gaztelaniatik euskaratua). 1838ra arte ez omen zen lehengoratu Uztaritze.\nHalaber, Ipar Euskal Herriaren kontserbadurismoaren sorburutzat ere jotzen da Frantziako Iraultza, bizimodu tradizionala hain bortizki eta hain errotik itzularazi nahiak erreakzio moduan sortua, apaiz zigortuen aldeko atxikimenduak-eta hartaraturik.\nLiburua laburra eta nire laburpena are laburragoa.\nGarai hartaz gehiago irakurtzeko gogoa pizten du; niri bederen bai.\nBenat Castorene 2019-07-17 22:50\nPako azken hitz bat onartzen badidazu, Sustut ulertu behar dugu zer den frantziar Iraultzaren « INDAR ALIMALEKO » horren esan nahi politikoa euskal nazioarentzat. Hau da :\nEuropako nazioak, frantziarra buru, politikoki eratzen hasten ziren garai inportante horretan, Estatu iraultzalari inperialistak errotik eta betikotz euskaldunei kendu nahi izan zuten egunen batean nazio politiko bat eratzeko aukera. Horregatik behar zuten atsulutuki Lapurditik desagerarazi hurbildik edo urrundik antolakuntza libre psible bati zirudien guzia.\nGertakari historiko horren irakurketa xuxena da berez gure teoria politikoaren gako erabakigarri bat.\nNabarmen da, gaurko gure populuaren egoera poltikoa, intelektuala eta morala hortik datorrela xuxen xuxenean.\nBeñat Castorene 2019-07-18 08:23\n“BORTXA ALIMALEKO” erran behar nuen, zure hitz berberak erabiltzeko xedez\nJosemiel 2019-07-19 15:11\nLapurtarren deportazioaz. 3000/4000 deportatu, 1600 bat lagunen heriotza. Zenbaki horiek erabiltzen dira maiz, deportatuen kopurua, batzuen ustez, 4000/5000koa delarik, baina batere frogarik gabekoak dira.\nEz nuke sobera luze izan nahi, baina aipamen batzu “Sara, etxeak eta deiturak lau mendez” 2005 (14/15 orrialdeak) liburutik hartuak:\n“Erran izan da 2400 eta ere 3000 deportatu izan zirela Saran! eta horien artean 600 hil zirela… Haristoy jaunak zioenez Saran 698 deportatuak izan ziren, bainan egiazki 63 Saratar deportatuen izenak ematen ditu (horien artean 8 hilen izenak). Geroztik egin ikerketak …(“La Révolution en Pays Basque” 1994) kontuan arturik, bertze 36 izen ditugu (horien artean 21 hilen izenak), orotara, beraz, 99 izen ditugularik (29 hilen izenak barne)”…\nErran behar da deportazioaren datuak Haristoy jaunak eman zituela 1895an argitaratua izan zen ‘Les paroisses du Pays Basque” liburuan. Liburu horren 440. orrialdean, bilduma gisa, hauxe dio: “Récapitulation des internés: Sare 698; Ascain 416; Itsatsou 271: Espelette 124; Ainhoa 84; Souraide 38; Larresore 58; Ustarits 58; Cambo 77; Louhossoa 11. Total 1835”\nBaina Haristoy-ek berak xeheki ematen ditu, herriz herri deportatuen izenak. Eta kontuak eginik 404 deportatuen izenak ematen ditu soilik, Sara herriarentzat 63 (8 hilen izenak barne).\nSara herrian alde handiak, beraz, batzuen eta bertzeen artean, baina askok nahiago dituzte kopuru handiak, etsaiek eginak izanki…\nBarka hain luze izanik\nPatxi 2019-07-19 16:37\nDena den Joxemiel, datu horien garrantzia ukatu gabe, ukaezina dena da Frantziako Iraultza bortxaz eta ez sedukzioz hedatu zela, lehenik, Hexagonoan, eta gero Europan. Hori da axola handiena duena.\nGernikako bonbardaketari buruz Xabier Irujok dioenez, 2.000tik gora izan ziren hildakoak. Baina hor ere datuen garrantzia ukatu gabe, axola handiena duena da garbi uztea nahita egin zela izua hedatzeko, eta orduan Europan potentzia militar handiena zenak esperimentua egiteko erabili zuela, nola suntsitu hiri bat hiru ordu eta erdiko bonbardaketa baten bidez, eta Francok-eta agindu zutela.\nJakina, Frantziako Iraultza bortxaz hedatu izanak ez du besterik gabe Ipar Euskal Herriaren kontserbadurismoa zuritzen edo goresten. Ez eta Frantziako Iraultza erabat txarresten, aristokrazia zibil eta erlijiosoaren pribilegioen alde ez bagaude behintzat.\nNik uste oso zaila dela Sara eta inguruko herrietatik deportatuak izan zirenen izen-abizenak jakitea. Garrantzizkoagoa litzateke jakitea Iraultzak zenbateraino erabili zuen bortxa izua eragiteko soilik, ala erresistentzia suntsitzeko. Bortxa gehienbat erresistentzia suntsitzeko ala bereziki izua eragiteko?\nEspainiako 1936ko gerran, Franco eta Mola jeneralaren aldekoek 6.000 pertsona baino gehiago erail zituzten frontetik kanpo, erresistentzia suntsitzeko baino izua eta terrorea eragiteko.\nBenat Castorene 2019-07-20 17:33\nHemen bertan itzuli nuen letra batean M Duhartek emaiten zigun 3000 inguru desterratu eta Eugene Goyhenetchek “Le Pays Basque” bere liburu gotorrean kopuru ber bera emaiten digu 408 orrialdean.\nBainan, datuak bila nenbilela 410 orrialdean aurkitu dut beste pasarte tipi bat nun erraiten digun interesgarria izan zaiola deportatuen eta deportazioaren antolatzaileen ogibideak segituan ulertzeko iraultzaren politika hiriko burgesi frantsesa (edo franteszale) aren zerbitzutan zegoela.\n“Ipar Euskal Herriaren kontserbadurismoa” jujatzen duzularik , pentsatu behar duzu frantziarren progresismoaren esperientziaren aurrean, beren ” tabula rasa” egin nahi errabiatuaren aurrean, eraso etnozidio horren aurrean, euskal odol xorta ( tantuna) bakar bat bazenu ez zinela “kontserbadore” baizik izaiten ahal.\nBeraz garai hartako Iparraldeko zure arbasoen kontserbadurismoaren xuritze beharrik ez da.\nPatxi 2019-07-20 18:08\nOrduan, Benat, euskal herrietako etxeko jaunak (etxalde-jabeak) eta etxetiarrak, haien morroi-neskameak, eta apezeria, hiriko burgesia frantses edo frantseszalearen aurka…\nBenat Castorene 2019-07-20 18:42\nEtxeko jaunak (etxalde-jabeak) segur.\nhaien morroi-neskameak,ezdakit zeren eta etxeko jaunak baitzituzten ordezkatzen etxeko guziak bezala\nEtxetiarrak, ezdakit baziren ere denbora hartan\nNoblezia ttipi hura ere nahiz une labur batez (gaizoek) inprudenki espero izan zuten azkenean ordezkatuak izanen zirela Lapurdiko biltzarrean ez bezala.\nEugene Goyhenetchek dio, apezeria bezala, solidario izan zirela Lapurdiren “pribilegio” foralak defendiatzeko “Tiers Etat ” rekin.\nEz dut erraiten erregimen zaharreko Lapurdi parabisua zenik, baizik eta, iraultzalari frantsesek ez zutela guri gauza haundirik erakasteko. Nahi gintuzten konkistatu eta asimilatu.\nPatxi 2019-07-20 18:54\nHiriart-urruty apez kazetari bikaina 1860an jaio zen, eta Eliza frantsesak 1890 inguruan onartu zuen Errepublika – buruz ari naiz-, baina Lehen Mundu Gerra hasi eta laster Biba Frantzia artikulua antologikoa da. Ordurako apezeria euskaldun gehiena ere bat eginda Frantziako Errepublika burges inperialistarekin.\nBenat Castorene 2019-07-20 19:14\nNi aldiz iraultza denborako apezeria herrikoiaz ari nintzen.\nGero kolonizaketa eta asimilisazioaren eraginez apaizak nazionalista frantses bilakatu ziren intelektual eta notable kasik denak bezala.\nIparraldean kanpañako populu xeheak, laborari, artisau, du luzeenik atxiki estatuarekiko halako distantzia bat, ez ziren besteak bezain untsa kokatuak Estatuaren abantailez disfrutatzeko, bainan XX mendearen erdian estatu probidentzialaren garapenarekin, zibilizazio ruralaren desargertzeareki batera, bera ere ideologikoki erabat frantsestu egin da.\nBerrehun urte nazio potente batek egindako kolonisazio jarraiaren buruan ezin zen bestela izan gu bezalako populu tipi eta isolatu batentzat.\nBat lan ehun kontra jokatzen dugu eta


Volkswagenen gaur itxiko dute erregulazioari buruzko akordioa | Ekonomia | Berria\nVolkswagenen gaur itxiko dute erregulazioari buruzko akordioa\nEnpresa prest dago ordain saria osatzeko. UGT eta CCOOren babesa izango du itunak.\nLandabeneko langileak protestan, artxiboko irudi batean Jesus Diges / EFE\nVolkswagenek osagarria emango die Landabengo langileei itxierak irauten duen bitartean jasoko duten langabezia soldataren berdina izan dadin. UGT eta CCOO ados daude zuzendaritzarekin, eta akordioa sinatzeko prest agertu ziren atzo, oraindik xehetasun batzuk hitzartzea falta dela esan bazuten ere. Itxiera zortzi egunekoa izango da gasolina motorren faltagatik. Automobilgintzako testuingurua asko aldatu da denbora gutxian, eta auto ekoizleek zailtasunak dituzte egoera berrira egokitzeko. Besteak beste, dieselaren prezioa igoko zela iragarri zutenetik, gasolinazko autoen eskaria asko igo da.\nHorrez gain, sindikatuek nahi bezala, aldi baterako erregulazio espedientea irailaren 3tik 12ra izango da, hasieran zuzendaritza ados ez bazegoen ere. Gainera, itxierak ez du eraginik izango langile helduenen erretiroan ezta aldi baterako langileen kontratuetan ere. Hornikutza arazo gehiagorengatik urtean zehar egoera bera errepikatuz gero, enpresak kostuak bere gain hartuko ditu.\nLABek «onartezintzat» jo du Volkswageneko erregulazioa


Nutrizionistek diote garrantzitsua dela E bitamina txerri-haragian | Consumer\nNutrizionistek diote garrantzitsua dela E bitamina txerri-haragian\nHaragiaren nutrizio-kalitatea hobetzen duen funtsezko substantzia dela diote.\nEstatu Batuetako nutrizionisten ikerketa batek Meat Processing Global aldizkarian argitaratu zuen, eta horrek erakusten du E bitaminak txerri-haragian duen garrantzia. Aditu horien esanetan, funtsezko substantzia da, eta haragi-mota horren nutrizio-kalitatea hobetzen laguntzen du.\nGutxi gorabehera 200 miligramo E bitamina hartzen ditu pentsu kilogramo bakoitzeko txerriak elikatzeko, uraren galera murrizten du, kolorearen egonkortasuna hobetzen du, batez ere muskuluetan oxidazio ahalmen handia du, eta haragiaren kontserbazioaren kalitatea eta kontserbatzeko gaitasuna hobetzen du.\nAdituen arabera, E bitaminak txerrikiaren antioxidatzaile papera du, eta horri esker, koloreari eutsi eta gantzak zahartu egiten dira. Era berean, bitamina horri esker, ur-galerari lotutako erretentzio hidrikoa murriztu egiten da, eta haragia hoztu, sendatu, egosi eta prestatu egiten da.\nNutrizionistek, berriz, nabarmendu dute garrantzitsua dela E bitamina txerrikian sartzea; izan ere, animalia horren haragiak eduki txikia du, eta helduek egunero izaten duten kopuruaren zati txiki bat ematen du.\ne bitamina haragi txerri


Asunción Klinikako erabiltzaileen %97 zentrora itzuliko litzateke aukeratu ahal izanez gero\nZentroak 2018ko Jarduera Memoria aurkeztu du, zeinak azaltzen duen 2018an 307.925 ekitaldi egin zirela Klinikan eta zentro periferikoetan\nInfekzio nosokomialen tasa %1,86-koa izan zen, 200 ohetik beherako Espainiko ospitaleen bataz bestekoa den %5,62tik lau puntu behera\nEspezializateei dagokionean, kontsulta gehien izan zituzten zerbitzuak Traumatologia, Oftalmologia eta Errehabilitazioa izan ziren\nErabiltzaileen %92k zentroaren balorazio orokor bikaina egin zuten, Eusko Jaurlaritzako Osasun Sailak egindako urteroko inkestaren arabera\nAste honetan aurkeztutako Asunción Klinikako 2018ko Jardueren Memoriaren arabera, erabiltzaileen %97 Asunción Klinikara itzuliko litzateke aukeratu ahal izanez gero, eta %92k zentroaren balorazio orokor bikaina egin du. Datuak Eusko Jaurlaritzaren Osasun Sailak urtero egiten duen inkestatik atera dira. Inkesta horren arabera, halaber, erabiltzaileen %95k sendagileen eta erizaintzako langileen gaitasunen bikaintasuna azpimarratu du.\nZentroaren jardun asistentzialari dagokionean, Memoriak argitara eman du 2018an zehar 307.925 ekintza egin zirela Asunción Klinikan eta bere zentro periferikoetan; Andoain Osasun Zentroan, Ordizia Osasun Zentroan, eta Belate Osasun zentroan. Besteak beste, 3.633 kirurgia, 16.968 larrialdi, 85.620 kontsulta eta 5.084 ospitaleratze egin ziren.\nPazienteen Klinikako batez besteko egonaldia 6 egunekoa izan da, eta sexuaren araberako banaketari dagokionez, %50,8 emakumezkoak izan dira eta %49,2 gizonezkoak. Infekzio nosokomialen tasa %1,86koa izan da, Espainian 200 ohe dituzten ospitaleetakoa baino lau puntu baxuagoa.\nEspezialitateka, kontsulta gehien izan zituzten zerbitzuak Traumatologia, 16.484rekin (kontsulta guztien %19), Oftalmologia 13.656rekin (%16), eta Errehabilitazioa 8.957rekin izan ziren (10%). Ospitaleratzeari dagokionez, Tolosako zentroan egin ziren 5.000 ospitaleratze baino gehiagori 1.477 egonaldi sozial gehitu behar zaizkio. Berrospitaleratze tasa %1,4koa izan zen, eta ospitaleko hilkortasunarena %4,19koa. Kirofanoko eremua 3.633 ebakuntza egin ziren, haietatik 3.409 programatuak eta 224 larrialdikoak. Ebakuntzen %41 anbulatorioa izan zen.\nLarrialdiei dagokionean, 2018an arreta emandako 16.968etatik %15,5ek soilik amaitu zuten ospitaleratzean. Etxeko Ospitalizazio zerbitzuak, halaber, 354 paziente artatu zituen, 12 eguneko ospitalizazioko batez bestekoa izan zuelarik.\nAsunción Klinikako batez besteko GRD pisua 0,775koa izan zen 2018an. Bataz Besteko Pisua osasun zerbitzuen hornitzaile batek artatutako konplexutasun kargaren neurri deskriptibo sintetikoa da. Asunción Klinikaren 2018ko GRD ohikoenak, hurrenkera honetan, kristalino gaineko prozedurak (388), bizkar eta lepoko arazoak, hausturak eta zauriak (235); eta bihotzeko gutxiegitasuna (229) izan ziren.\nLangileen alorrean, 2018an 308 pertsona izan zituen nominan Asunción Klinikak, haietatik 232 emakumezkoak eta 76 gizonezkoak, maila operatiboan plantillaren %78 emakumea izan zelarik. 2018ko datuek, halaber, aditzera ematen dute Asunción Klinika bere arlo guztietan oso enpresa feminizatua dela; emakumeak dira Zuzendaritza Batzordearen %38, erdi mailako arduradunen %50, pertsonal medikoaren %70 eta ordezkari sindikalen %76.\nKudeaketa ekonomikoari dagokionez, Asunción Klinikak 2018an 23.517.679,62 €-ko diru sarrerak izan zituen eta 23.487.457,79 €-ko gastuak, Pertsonalarena izan zelarik partidarik handiena, 15.143.768,02 €-rekin.


Errekaldeko udal ortuak eskatzeko epea abuztuaren 7an bukatuko da. Deia, Noticias de Bizkaia\nErrekaldeko udal ortuak eskatzeko epea abuztuaren 7an bukatuko da\nLur-zati bakoitzak 40 metro karratu ditu\nDEIA - 2018(e)ko uztailaren 23a, astelehena - 10:50etan eguneratua\nErrekaldeko udal ortuak eskatzeko epea abuztuaren 7an bukatuko da.\nErrekalde auzoko udal ortuetako bat landu ahal izateko eskariak abuztuaren 7ra arte egin daitezke. Ortu horiek erabiltzeko gehieneko epea hiru urtekoa zen baina, dagoeneko bete denez, beste pertsona batzuk eska ditzakete ortuok lantzeko. Halaber, oinarriak eta agiriak, udalaren webgunean edo Mugikortasun eta Jasangarritasun Saileko bulegoetan (San Agustin eraikina, Ernesto Erkoreka plaza, 12, 5. solairua B) kontsultatu daitezke, 08:30etik 13:00etara bitartean.\nBILBO. Lur-zati bakoitzak 40 metro karratu inguru ditu eta San Justo landan daude, San Antonio futbol-zelaiaren ondoan;ortuon esleipena Bilboko Udaleko Mugikortasun eta Jasangarritasun Sailak gestionatu zuen eta aurrenekoak 2015eko irailean zozketatu ziren.\nEkimenak harrera ona izan zuela ikusita, Bizkaiko hiriburuko beste auzo batzuetara zabaldu zen. Alfonso Gil Alkateorde eta saileko zinegotziak esperientzia horren alde egiten jarraitzeko animatu ditu herritarrak. “Orain, baliteke udal ortuak beste pertsona batzuen eskuetara pasatzea eta beste batzuk ere esperientzia hori bizi ahal izatea. Hiri ortuek gauza on asko dituzte herritarrentzat: espazio natural txiki eta erakargarriak dira hezkuntza eta ingurumenaren arloko kanpainetarako eta gainera, osasun ona izateko elikadura osasuntsua garrantzitsua dela ohartarazteko balio dute, norbere eskuekin landutakoa kontsumitzeak ematen duen poza gehituta”.\nOrtuak loteka emango dira, onuradunen arabera:\nAuzoko bizilagunen lotea (banakoa edo taldekoa)\nAuzoko denbora luzeko langabetuen lotea.\nDesgaitasunen bat duten pertsonen edo halakoen elkarteen lotea\nAuzoko irabazi asmorik gabeko elkarteen lotea (dinamizazio eta kohesio soziala edo ingurune naturalaren sustapena helburu harturik).\nLur-zatien erabilera doakoa izango da, baina lantzen dutenek espazio horietako mantentze-lanak egin beharko dituzte, baita dinamizazio-jardueretan parte hartu ere, ingurumenaren arloko balioak zabaltzen. Udal ortuetan lantzen diren produktuak norbere kontsumorako dira eta ezin izango dira saldu, hiri ortuen filosofiari jarraiki.\nEskariak aurkezteko epea abuztuaren 7an amaituko da. Oinarriak eta agiriak Mugikortasun eta Jasangarritasun Saileko bulegoetan (San Agustin eraikina, Ernesto Erkoreka plaza, 12, 5. solairua B), 08:30etik 13:00etara bitartean, eta Udalaren webgunean kontsultatu daitezke.


Urari bide egin diozue, mila esker! | Hatortxu Rock\nUrari bide egin diozue, mila esker!\nElkartasun giroz jantzi zenuten beste behin Hatortxu karpa, eta arratsalde eta gau benetan berezia izan zen larunbatekoa. Milaka pertsona batu ginen helburu argi batekin. Denak etxera ekartzea. Eta ura hasi da bide egiten. Elkartasun erakustaldia eman zenuten sarrerak jaialdia bera baino hiru aste lehenago agortuta eta Hatortxu 22 ahazten zaila egin zenuten atzo ere.\nMila esker berriz ere orru hau espetxeetako ziegetara edo deserriko txoko guztietara helarazteagatik, mila esker astebururo astebururo errepideetan bizitza jokatzen duten senide eta lagun horiei herri bat haiekin dutela gogoratzeagatik, mila esker etxerako bide trabatu horretan urari harri kozkor bat gehiago kentzn laguntzeagatik, mila esker Hatortxu Rocken bitartez dispertsioaren aurkako borrokan gero eta gehiago garela azpimarratzeagatik, mila esker zu gu izateagatik.\nEta batez ere, eskerrak eman nahi dizkiegu lanean aritu ziren 700 boluntarioei. Jaialdi honen ardatz diren adin guztietako pertsona horiei. Zuek gabe ez legoke halako elkartasun jaialdi bat antolatzerik. Mila esker urte guztian zehar lanean aritzen zareten boluntario horiei, mila esker azken aste hauetan muntaian ibili zareten horiei, mila esker larunbatean segurtasunan, barran, gune seguruaren brigadetan, bideogintzan, tiketeran, lehiatilan, sukaldean, antipanikoan, arropa saltzen edo filtroan lanean ibili zareten guzti horiei. Eta aipamen berezia igande goizeko lehen orduan gunea garbitzera gerturatu diren guzti horiei. Hau guztia gabe ezinezkoa litzateke kilometroak elkartasunez leuntzea. Hau da gure lanabesa. Hau gara. Eta hau gabe ez dugu izaterik.\nZuek zarete etxerako bidea egin behar duen ur hori. Eta atzo erakutsi zenuten ur hotz, ur bero, urjauzi, urbasa, uholde garela eta mundu honi askatasun forma ematen jarraituko dugula, tantaz tanta.\nEta karpa elkartasunez josi zenuten milaka lagunen jarrera ezin dugu azpimarratu gabe utzi. Jarrera desegokiak suertatu direnean salatu egin dugun bezala, txalotu egin behar dugu atzokoan sortu zenuten giroa. Denon esparru hau benetan denona egiten lagundu zenuten. Jarrai dezagun denon artean lanean, denak etxean izan arte.\nDenon artean, Hatortxu Rock\nMila esker guztioi! Beste behin sarrerak agortu dituzue....\nNon Servium, The Baboon Show, Auxili, McOnak eta Iruñerria Jamaica Clashek osatu dute aurtengo kartela\nHatortxu Rockek 22. edizioa antolatuko du abenduaren 29an,...\nUrari bide egin diozue, mila esker! 2018-12-30\nNon Servium, The Baboon Show, Auxili, McOnak eta Iruñerria Jamaica Clashek osatu dute aurtengo kartela 2018-10-14


Electric scooterretarako, Electric Bike, Carbon Fiber Electric scooterretarako - Motorow\nELECTRIC scooterretarako Gehiago ikusi\nELECTRIC BIKES Gehiago ikusi\nSKATEBOARDS Gehiago ikusi\nHOVERBOARDS Gehiago ikusi\nELECTRIC MOTORCYCLES Gehiago ikusi\nOSAGARRIAK Gehiago ikusi\npedaleo mota scooter elektriko berri bat bezala, UWITGO S5 azken diseinua abiadura kontrola teknologia, oso zabalduta dago autoak erabiltzen, beraz, erabiltzaileek lurrean pedal dezake eta scooter izango a emaitzarik abiadura status sartuko kontzeptua onartu. Gainera, hornitutako crucero kontrola aplikazioa berritzailea da, eta horrek adimentsuak gehiago egiten du. Ikusi kolpe ezaugarri gehiago da.\nShock Absorption Comfort For\nUltra-Argia eta eramangarria\nIkusi scooterretarako Guztiak\nUWITGO S6 marka scooter elektriko berrien erresistentzia altuagoa ibilaldiak erabiltzaileentzako helburu dela. potentzia handiko edukiera bateria integratuta diseinu hau, ibilaldiak, distantzia bermatzeko ahal irits daiteke 70km egiteko. Oinarritutako diseinu ergonomikoa teorian, berriz asmatzen tolesgarri eserlekua poltsa diseinatzeko, zein erabiltzaileen neke askatu eta scooter zaldiz esperientzia handitu dezake. Ikusi kolpe ezaugarri gehiago da.\neredu sinplifikatu gisa, UWITGO A5 arinagoa eta txikiagoa da. Aluminiozko aleazio edo karbono zuntz gorputza materialak bezeroek aukeratu daiteke. aluminiozko aleazio scooter pisua 7.5kg da, eta gorputza karbono zuntz pisua, bakarrik 6.3kg. erraz tolesten, erraz egiteko, eta oso egokiak bidaia laburrak da. Ikusi kolpe ezaugarri gehiago da.\nUWITGO CF1 hartuko magnesio aleazio bere markoa, eta horrek pisua argi eta indartsu indarra izan zen moduan, hau da bizikleta the market.The bizikleta osoan gainerako soldadura gabe, zein azalera gehiago egiten baino% 30 txikiagoa pisua orokorra egiten delikatua. Adopta ultra-mehe brushless motor,% 5 baino gutxiago energia-galera, energia gehiago aurrezteko eta nekea murrizteko ibilaldiak zehar.\nMotorow-Tech da beti arreta handia ordaindu berrikuntza, kalitatea kudeatzeko eta bezeroen zerbitzuetara. scooterretarako elektrikoa, e-bizikletak, skateboard eta hoverboards for Profesionala.\nTelefonoa: +86 18852785815\nKontua sortu gure to USN Life buletina\n© Copyright - 2019-2020 : All Rights Reserved. Produktuak gida - Nabarmenduak Produktuak - Hot Tags - sitemap.xml - AMP Mobile


Jai Alai Blues • ZUZEU\nGure kirol nazionala maite dut. Bere forma guztietan: esku-pelota, pala, zesta-punta… Sexia iruditzen zait. Eta ez naiz hori pentsatzen duen bakarra. Uda honetan Ingalaterrako bi (neska) lagun Carmelo Baldara eraman ditut Jai-Alive Masterseries final aurrekoa ikustera: Egiguren-Erkiaga vs. Zulaika-Israel. Partidua hasi orduko nire lagunetako batek, gin-tonikari zurrutada ederra eman ondoren, begiak bere lekutik atera beharrean, hau bota zidan: “That’s very phallic!”. Pilotarien lan-tresnaz ari zen, bai. Baina ez dut uste hori (bakarrik) denik zesta-punta sexia egiten duena.\nHorretaz (ere) hitz egiten da Gorka Bilbao-ren Jai Alai Blues dokumental zoragarrian. Kirolaren internazionalizazioa, bere “urrezko-aroa” eta gainbehera aztertzen ditu artxibuzko irudi interesgarri eta ezezagun ugarien bidez eta gaur egungo pilotarien testigantzaz lagunduta. Bilbaoren lehenengo film luzea pasa den Zinemaldian estreinatu zen Zinemira atalean eta oso harrera ona izan zuen.\nFilmaren lehenengo zatian Zesta-punta Asian nola ezarri zen erakusten digu, gure kirolak Shanghai eta Filipinetan izan zuen ongietorri beroa eta handik nola bidaitu zuen Cubara eta Mexikora. Bigarren zatia EEBBetan izandako finkapen eta garapena, hedapena eta gainbeheran zentratzen den bitartean.\nIstorio hunkigarriak, bitxiak, barregarriak entzuten ditugu pelotariek lehen pertsonan pasatako esperientziak kontatzen dituztenean eta horreta datza, nire uste xumean, film honen indarra. Gure pelotariak “super-star” statusa lortu zuten EEBB-etan batez ere eta pertsonaia ikoniko bihurtu ziren: Groupiez inguratzen ziren Amutxastegi, Zulaika, Angelito Ugarte, Rementeria, Bereikua… Hollywood-eko izarrak ezagutu zituzten: Esther Williams, Paul Newman, John Travolta… Living the American Dream!\nJai Alai Blues-en atzean dago Berde Produkzioak ekoiztetxe Zornotzarra, 2010ean Amerikanuak dokumental deliziosoa ekarri zigun ekoiztetxe bera. Urte dexente pasa dituzte azken hau gauzatzen baina egindako lanak beste maila batera igo ditu zinegile bizkaitarrak.\nFilmaren estrukturak batzutan kontakizuna geldotzen duen arren, filma momentu ederrez dago josita eta dokumentazio eta muntai-lan itzela dago atzean. Izan ere, gaur egungo Euskal Herriko dokumentalgintzaren maila altuaren adierazleetako bat da Jai Alai Blues.\nFilma azaroan izango da ikusgai Euskal Herriko zine aretoetan ATERA Films banatzailearen eskutik. Eta konfidantza ematen du honelako dokumental bat ATERA bezalako banatzaile batek mimatuko duela eta bere ibilbide komertziala duina emango diola jakiteak.\nAurre-estrenaldiak Gernikan, Bilbon eta Zumaian asteburu honetan hasita eta zine aretoetan azaroaren 6tik aurrera.\nDeigarria: Billabonako Angelito Ugarte, 50. hamarkadan EEBBetan ibili zen pilotari mitikoa, pertsonaia xelebrea, interesgarria, karismatikoa, bizi-grinaz betea eta Gorka Bilbao zuzendariaren hitzetan, dokumental oso bat berari buruz bakarrik egiteko modukoa.\nAmerikanuak, banatzaile, dokumental, Donostiako Zinemaldia, jai alai, Pelota, Zinemira


Txikipedia:Greziera - Wikipedia, entziklopedia askea.\n1Nondik dator antzinako greziera?\n2Nola sortu zen greziera modernoa?\n3Entzun nahi duzu greziera apur bat?\nErakutsi/ezkutatu Entzun nahi duzu greziera apur bat? azpiatal\nGrezierako dialektoen banaketa.\nGreziera edo grekoa hizkuntza moderno bat da, gaur egun gehienbat Grezian eta Zipren hitz egiten dena; baina, horretaz gain, Antzinako Grezian hitz egiten zen hizkuntza zaharra da.\nAntzinako greziera beste leku askotan ere hitz egiten zen, antzinaroan. Gaur egun pertsona askok ikasten dute, antzinako greziera oso garrantzitsua delako historian eta kulturan: adibidez, egunero erabiltzen ditugun hitz askok antzinako grezieran dute jatorria.\nGuk ere erabiltzen ditugun hitz askok dute beren jatorrian greziera.\nAire ἀήρ hitzetik dator. Akrobata, ἄκρος (goi) hitzetik. Androide, ἀνδρός (gizaseme) hitzetik. Arkeologia, ἀρχαίος (zaharra) eta λόγος (hitza) hitzetatik. Demokrazia, δῆμος (herria) eta κρατέω (boterea) hitzetatik. Termometroa, θερμός (beroa) eta μέτρον (neurria) hitzetatik.\nGreziera modernoa gaur egungo Greziako hizkuntza da; Zipreko hegoaldean ere hitz egiten da. Bi herrialdeak batuz, greziera hamar milioi pertsonaren ama hizkuntza dela esan dezakegu. Eskola greziarretan, ikasleek antzinako greziera pixka bat ere ikasten dute, Antzinako Greziako obrak ulertu ahal izateko, baina gaur egungo greziarrentzat ere zaila da antzinako hizkuntza ulertzea.\nHirugarren forma bat badago antzinako grezieraren eta greziera modernoaren artean. Koine du izena. Hirugarren mota hori garrantzitsua da, hizkuntza horretan idatzi baitzen Itun Berria, Bibliako zati bat, kristauentzat bereziki garrantzitsua dena.\n1 Nondik dator antzinako greziera?\n2 Nola sortu zen greziera modernoa?\n3 Entzun nahi duzu greziera apur bat?\n3.2 Esaldi erabilgarriak\nNondik dator antzinako greziera?[aldatu | aldatu iturburu kodea]\nGreziera primitibo mota bat ezaguna da orain dela 3.000 urte baino lehenagotik. “B lineala” deitzen den antzinako alfabeto batean idatzita zegoen. Antzinako alfabeto horretatik atera ziren gaur egun hizkuntza askotan erabiltzen ditugun letra latindarrak.\nAntzinako greziarrek hainbat dialekto zituzten. Garrantzitsuena Atenasekoa zen; izan ere, K.a. 400. urtearen inguruan, Atenaseko hiria boteretsuena eta aberatsena zen. Horregatik, beste greziar askok atenastarren dialektoa erabiltzen zuten.\nAlexandro Handiak azkar konkistatu zituen ekialdeko eta Mediterraneo inguruko lur asko, eta hori dela eta, lurralde haietako aberats eta boteredunek Atenaseko greziera ikasi zuten. Erromatarrek Grezia menderatu zutenean, ohikoa zen erromatar eskolatuek grezieraz hitz egiten jakitea.\nNola sortu zen greziera modernoa?[aldatu | aldatu iturburu kodea]\nGaurko Grezia turkiarrek konkistatu zuten Erdi Aroaren amaieran baina hiritar askok beren hizkuntzan hitz egiten segitu zuten. Eskolatuek greziera “puru” edo garbiari eutsi zioten. Greziar gehienek, ordea, greziera sinpleagoan hitz egiten zuten: greziera arruntean. Grezieraren azken forma hori hizkuntza ofizial izendatu zuten, Greziak independentzia lortu zuenean. Dena dela, gaur egun greziera ofizialak antzinako grezieratiko eta greziera “garbitiko” hitz asko ditu.\nEntzun nahi duzu greziera apur bat?[aldatu | aldatu iturburu kodea]\nHemen duzu Ioanna izeneko neska bat, grezierari buruz hitz egiten grezieraz, bere burua ingelesez aurkeztu ondoren:\nKaixo!: Γεια σου (ya su!)\nZer moduz?: Τι κάνετε (ti kanete?)\nOndo, eskerrik asko: Καλά, ευχαριστώ (kala, efkaristo)\nNola duzu izena? Πώς σε λένεn (pos se lene?)\nMesedez: Παρακαλώ (parakalo)\nBai: Ναι (neh)\nEz: Όχι (oji)\nAio: Αντίο (andio)\nEgun on Καλημέρα (kalimera)\nArratsalde on Καλησπέρα (kalispera)\nGabon Καληνύχτα (kalinikta)\nGero arte Τα λέμε (ta leme)\nMaite zaitut Σ'αγαπώ (sagapoh)


2018/12/16 :: 4:19\nEstas aquí: ACCIÓN SINDICAL Zure eskubideak Prekarietatearen aurkako dinamika Tolosara iritsiko da ostiralean\nPrekarietatea agenda politikoan sartzeko garaia da. Helburu horrekin, LABek elkarguneak antolatu ditu Euskal Herriko hainbat herritan, lan prekarioa betetzen dutenak bildu eta esperientziak truka ditzaten, beti ere alternatibak daudela erakusteko. Hala, Ostiral Duinak izeneko dinamikaren lehen hitzordua Arrigorriagan izan zen martxoaren hasieran, eta ostiral honetan, martxoak 23, Tolosan egongo gara. Egitarau zabal bat prestatu dugu. 17:00etan, Altxorraren Bila ekimena egingo dugu. Hain zuzen ere, prekarietatearekin zerikusia duten elementuak eta honi aurre egiteko tresnak baliatuko ditugu jokoa gauzatzeko. 18:00etan, txontxongilo saio baten bitartez, prekarietatea salatuko dugu; 18:30ean, kalejira-katea egingo dugu; eta, 19:00etan, afari merienda. Hau guztia Tolosako Plaza Berrian izango da, eguraldi ona eginez gero. Bestela, euria ari badu, Berdura plazan elkartuko gara.\nOstiral Duinak dinamikan parte hartzera animatu nahi ditugu herritarrrak, denon ekarpena beharrezkoa baita prekarietateari aurre egiteko.\n• 1.200 eurotako gutxieneko soldata bermatu.\n• Lanaren banaketa bultzatu, asteko lanaldi osoa 35 ordutara murriztuta\n• Bertako hitzarmen kolektiboak adostu eta blindatu, Madrildik etor daitezkeen erreformekiko.\n• Gutxieneko orduak ezarri, lanaldi partzialean kontratatzeko garaian.\n• Laneko Ikuskaritzak enpresei kontrol eraginkorra egitea.\nPrekarietateari aurre egiteko antolaketa, kontzientziazioa eta borroka beharrezkoak dira, kalean zein lantokietan. Gaur egun, lanposturen bat izateak ez du esan nahi prekarietaterik pairatuko ez dugunak. Euskal Herrian langile pobreak daude, lanpostu prekarioengatik hilabete amaierara iristen ez direnak.\nZerbitzuen sektorean egindako 3.369 inkesta anonimoren bidez, LABek egoera honeta ekarri gaituzten aldagai nagusiak aztertu ditu eta emaitza latza da: langileen %80ak lan baldintza kaskarretan dihardutela adierazi du, eta behin-behinekotasuna, soldata, malgutasuna, lanaldi mota eta lan ordutegiak aipatu dituzte prekarietatearen ardatz gisa.\nSistema kapitalistaren tresna bat da prekarietatea, gobernatzeko baliatu ohi du. Alarma gorria piztu behar dugu jendartean, ezinbestean. Hortaz, elkarguneetako hurbiltzeko gonbitea luzatzen diegu herritarrei, denon eskubideen alde eragiteko!


Etxea Enpresa eratzea Jurisdikzioak Ameriketako Estatu Batuak Estatuen Gida\nEstatuko gidek estatu zehatzari buruzko informazio gehiago eskaintzen dute\nLLC baten eta korporazio baten arteko desberdintasun nagusia LLC bat partikular batek edo gehiagoren jabetzakoa da, eta korporazio bat bere akziodunena.\nZein entitate aukeratu duzun, bi entitateek abantaila handiak eskaintzen dizkiete zure negozioari. Negozio bat sartzeak sinesgarritasuna eta profesionaltasuna ezartzeko aukera ematen du. Erantzukizun mugatuko babesa ere eskaintzen du.\nEstatu bakoitzerako, One IBC batek estatuaren eskakizunei buruzko funtsezko informazioa eskaintzen duten estatu gidak ditu. Gidak estatuaren aurkezpenari buruzko informazioa, egoera zehatz bateko offshore konpainientzako abantailak biltzen ditu, LLCren eta Korporazioaren arteko zergak, sozietate izena, administrazio kontseilua eta bestelako eskakizunak alderatuz. Gainera, konpainia bat eratzeko urratsak, kostua, gomendatutako zerbitzuak eta egoera zehatzean enpresa eratzeko eskakizunekin lotutako beste hainbat ere ematen dizkizugu.


Errekaleorren eraisketa prestatzen hasteko agindu du Gasteizko alkateak | Gizartea | Berria\nJoan den ostegunean istiluak izan ziren, argindarra moztu zutenean. G. RUBIO / ARP\nErrekaleor auzo okupatuko etxebizitzak birrintzeko lehen urratsa egin du Gorka Urtaran Gasteizko alkateak: eraisketa prestatzen hasteko agindu dio 21 Zabalgunea hirigintza agentziari. Gasteizko Udaleko batzorde batean eman du erabakiaren berri: «Ez dago negoziaziorako aukerarik, beraz, auzoa desegin behar da. 21 Zabalguneari eskatu diogu eraisketa proiektua prestatzen has dadin, hori izango baita hurrengo urratsa».\nUrtaranek joan den astean ere iragarri zuen Errekaleor lurrarekin berdintzeko asmoa, Iberdrolak bertan argindarra moztu ostean. Auzoa 2013tik dago okupatuta; urtez urte jende gehiago batu zaio, eta gaur egun adin guztietako 150 auzotar inguru ditu. Autogestioa aldarrikatzen dute, eta hainbat kultura, ekonomia eta gizarte jarduera antolatu ohi dituzte bertan; besteak beste, okindegia, haur eskola eta baratzea dauzkate. Auzoko etxebizitza guztien jabea 21 Zabalgunea da, udalaren agentzia: iazko martxoan erosi zion azkena bertan geratzen zen azken bizilagunari. Udalaren asmoa da gune horretan baratze ekologikoak egitea.\nDesjabetze prozesu hori baliatuz sartu ziren 2013an lehenbiziko gazteak Errekaleorreko 26. atarian. 21 Zabalguneak salaketa ipini zien, eta auzia ebatzi gabe dago oraindik, Auzitegi Gorenean. Urtaranek ez du argitu auzibideak eraiste prozesua atzera dezakeen, ez eta zein epetan gertatzea nahi duen ere.\nEkainaren 3rako deialdia\nArgindarra moztuz geroztik okerrera egin du udalaren eta Errekaleor Bizirik plataformaren arteko harremanak. Auzotarrek sare publikotik hartzen zuten argindarra; Urtaranek segurtasunaren izenean agindu zuen hura mozteko. Egun hartan istiluak sortu ziren, eta Ertzaintzak hiru herritar atxilotu zituen. Hiru egun geroago, hainbat pintaketa agertu ziren EAJren egoitza batean; Urtaranek haien erantzukizuna egotzi die Errekaleorko auzokideei.\nAlde bakoitzak negoziatzeko borondate eskasa egozten dio besteari. Udalak Gasteiz hegoaldeko Aretxabaleta auzuneko etxebizitza huts batzuk eskaini zizkien auzokideei, trukean haiek birgaitzeko baldintzapean; keinua «paternalista eta asistentzialista» zela erantzun zioten Errekaleorrekoek. Ekainaren 3rako manifestaziora deitu dute, eta Euskal Herritik kanpoko hainbat gizarte eta okupa mugimenduren babesa ere jaso dute.


"Marixol etxera!" ozen oihukatu zuten atzoko manifestazioan - Eskoriatza - Goiena.eus\n"Marixol etxera!" ozen oihukatu zuten atzoko manifestazioan\nImanol Beloki 2020-07-30 12:09\nManifestazioa hasi berri.\nSarek eta Marixol Askatu! ekimenak antolatuta, manifestazio jendetsua izan zen, atzo, Eskoriatzan, Konponbidea orain, Marixol etxera lelopean. Plazatik abiatuz, herri sarreraraino jaitsi, gero, San Pedro auzoa zeharkatu, eta biblioteka paretik pasata, berriz, plazarako bidea egin zuten bertan batutakoek. Ekitaldia amaitzeko, Oihana Arana bertsolari gazte eskoriatzarrak komunikatua irakurri zuen.\n"Bidegabekeria bat salatu beharrak elkartu gaitu gaur.\nLehenago ere salatu genuen Marixol Iparragirre Guenetxea eskoriatzarraren espetxeratzea: Frantziako estatuan zigorra bete ondoren, joan den urteko irailean Espainiaratu eta kartzelan lehen graduan modu ankerrean mantendu dutelako, inolako epaiketarik egin gabe. Uztailaren 8 eta 9an, Eszepzioko epaitegi batean epaitua izan eta orain jakin berri dugu epaiketa horren sententzia: 122 urte. 122 urte!\nHerri honetako sektore zabal eta askotarikoek gatazka politikoa konpontzeko determinazioa erakutsi dute, eta bake eta bizikidetza agertoki berri bat irekitzeko urrats sendoak egin dira azken hamarkadan. Estatu aparatuek, baina, muzin egin diote aukera horri eta mendekuaren joko zitalarekin tematuta jarraitzen daude, kosta ahala kosta.\nMarixolek ia lau hamarkada eman ditu etxetik kanpo, azken hamasei urteak kartzelan. Erraz esaten da gero!\nEskoriatzarrak ezinbesteko ekarpena egin du Euskal Herria bake bidean jartzeko. Beste herritar askok bezala bakegile gisa jardun du. Gogora dezagun Marixolek jarri ziola ahotsa ETAk desegiteko erabakia iragartzen zuen agiriari, kartzelako ziegatik. Beharbada ez diote jardun hori barkatu nahi iraganeko logikara kateatuta segi nahi dutenek.\nHemen gaudenok ozen exijitzen dugu Marixolen askatasuna. Bidegabea delako, arduragabekeria izugarria delako gatazkara kateatuta segitzeak. Ziklo berri honetan epaiketa oro soberan dago. Herri honek ez du epaiketa gehiago behar, are gutxiago halako kartzela-zigorrak ekar ditzaketenak. Ez da kartzelak betetzeko garaia, batzuen eta besteen artean zubiak eraikitzeko garaia baizik, gure herri honek bake, bizikidetza eta askatasunean aurrera egin dezan. Gizalege kontua da.\nHorregatik ozen diogu: Marixol askatu, preso guztiak askatu. Konponbide garaia da. Marixolen askatasuna eskatzeko manifestazioa"\nMarixol askatu! pankarta herri sarrerako zubian.\nImanol Beloki uzt 24 Eskoriatza\nAuzitegi Nazionalak 122 urteko kartzela-zigorra ezarri dio Marixol Iparragirreri, Luciano Cortizo Lurreko Armadako komandantearen hilketarako "agin...


Etika - IIEB - Etika Ikerketan - UPV/EHU\nsiteDescription: IIEB - Etika Ikerketan\nsite_name: IIEB - Etika Ikerketan\nBatzordea Etika Biosegurtasuna Tramitazioa Imprimakiak Araudia Estekak\nSARS-CoV-2 larrialdia eta UPV/EHUko laborategietan giza lagin biologikoekin eginiko lana\nUPV/EHUk unibertsitateko kideek hartu beharreko neurriak finkatu ditu: pdf dokumentua\nAB eta GEOekin eginiko ikerketa orotan oinarrizko bi balio hauek zaindu behar dira:\nBalio horien babesa, batik bat, arduraren etikak izenekoetan oinarritzen da. Printzipioez gain, etika horiek aintzat hartzen dituzte ekintza moralek eragiten duten komunitatean dituzten ondorioak ere. Hans Jonas-ek pauso bat ematen du etorkizuneko belaunaldien interesak txertatzean eta ekozentrikoagoa den etikaren ikuspegi baten oinarriak ezartzen ditu.\nOsasuna eta ingurumena zaintzeko gogoan izan beharreko printzipioak honako hauek dira:\nArdura-printzipioa: datu zientifikoak eskasak edo zalantzazkoak diren kasu zehatzetan aplikatzen da; baldin eta, aurretik eginiko zientzia-ebaluazio objektibo batek ingurumenerako eta gizakien, animalien eta landareen osasunerako eraginak erabat arriskutsuak izan daitezkeela susmatzeko arrazoiak eman baditu eta eragin horiek eskatutako babes maila altuarekin bateraezinak badira.\nPrebentzio-printzipioa: benetako arrisku-egoera baten aurrean, beharrezkoak diren zaintza- eta aurreikuspen-neurriak hartu behar dira, kalteak ahal den neurrian saihesteko.\nInformazio-printzipioa: autonomia-printzipioarekin eta beharrezkoa den informazio argia eta egiatia jasotzeko herritarrak duen eskubidearekin elkartzen da, arriskutsuak izan daitezkeen hainbat jardueratan parte hartzeko eskubidea erabili ahal izateko.\nIkertzaile Nagusia balioak errespetatzeaz arduratzen da eta berak aurreikusi behar du, hasiera-hasieratik, babesa nola bideratuko den. Era berean, proiektuan parte hartzen duten guztiek ikerketak edo irakaskuntzak iraun bitartean printzipioak betetzeko konpromisioari eutsi behar diote.\nCartagenako protokoloa, Ingurumenari eta Garapenari buruzko Rioko Adierazpenaren printzipioekin bat eginez\nBATZORDEAREN JAKINARAZPENA ardura-printzipioari jarritako helegiteari buruzkoa. EUROPAKO ERKIDEGOAREN BATZORDEA, Bruselas, 2000/02/02 COM(2000)


(haize bolada batek eramango ez duen arima)\nGau hartan, Jimpsek, gau gehienetan antzo, ez zuen lasai lo egin, gau hartan bere garunean soldadu horisken gorpuak milaka erortzen ziren odoleztaturiko zeru baten aintzinean, diapositibak bezala. Ezin zituen Vietnamiarrek heriotz hurbilaren aurrean jartzen zituzten aurpegiera adierazkorrak ahaztu, beraien dolorezko keinu garratzek neuronak jaten zizkioten. 63ko arrats lainotsu batez, horrenbeste maitaturiko gutunontzi leiala arerio bilakatu zitzaion, etxera iritsi orduko, zuzenki ezagutzagabetasunaren irrikaz beterik, sorpresaren egarriz abiatu zen gutunontziak erakutsiko zizkion sekretuak konpartitzeko asmoz, baina gutunaren zigilu salatariak iragarri zion hura ez zela inongo parte oneko berririk izango. Vietnamera aberriaren alde borrokatzeko aginduek bere bizitza oinazean bihurtu eta gerra denentzat azalez bukatu zenerako, erraietan jasaten ari zena behin eta latzagoa jazotzen ari zen. Usu bisitatutako psikiatra ezberdinen gela aseptikoak alperrikakoak gertatu ziren, eritasun hori sendatuko zuen zientziaren antidotorik ez zen sortu ez eta ere aurrerantzean sortuko.\nIluntasunean behatz dardartiak telebistaren pantailean pertsonai ezagun baten imagina eraiki zuen, plastikozko irrifarrez Estatu Batuetako izpiritu narzisista gaurkotasuneko film basatian goraipatzen zuen. Aski ezaguna zen Jimpsentzat ipuia eta pantailako pertsonaia kolpe sendoz eraitsia izan zen. Hilotzen gainetik harrokeriz altxatutako pertsonaiak nazka sortarazten zion.\nAsperenka besaulkian alboratu zen.\nBere erraietan ideia baten hazia loratzen zihoan, desio bat, HILEKORRA egingo zuen ideia. Bai, HILEZKORTASUNA, gerokotasun hitza ez zitzaion batere atsegin, ez eta ere gremiozko fama arrunta, HILEZKORTASUNA bakarrik; erlijio kutsua duelako eta gainera kaxkarkeria eta heriotza gainditzen dituelako.\nSupituki, dertada arroaz blai, Jimpsen oinak liburutegiruntz abiatu ziren eta bertatik bizpairu argazki album eskuratu ondoren, ia goiz guztiz zuhurki arakatu zituen. Behatzak, xarlangoak albumetako zoru oztopatuen gainetik korrika. Zakurrak akiturik, mingaina gorputzetik kanpo, gelditu eta argazki batean jarri zituzten begiak. Jimpsen biktima erretina barnean mira puntu apetatu zen. Errudun ezagun hura, Vietnamgo militar goi kargua zelarik eta uniformeak isladatzen autoritatepean babesturik disziplina zurruna ezarri zuen. Jimpsek argazkia eskutan hartu zuenean satizfakziozko keinu bat marraztu zen bere aurpegi ilunean. Leihotik euri tanten zipriztin zorroztuek kristaletan zeharkatzear zeuden. Euri zaparrada hura biziaren sinbolo agertu zen leihoko kristal lurrintsuan. Bera, gizon grisa, iragan ahaztu ezin eta etorkizun aurrikusi batez arkitzen zen loturik. Gizon grisek etorkizuna ez du garraztasunez ikusten, bizitzaren edozein alorretan balio ahal izateko ikuspuntutik baizik.\nGehiago entretenitu gabe, autoari kexazko garraisi itzaldua atereaz Winteruilerako bidea jarri zuen. Herri txikia izanik ere ez zion axolik, horrela oroimena txikia balio apasionatua izan zedin.\nIritsi orduko kanpai salatarien hotsek bekokia zimurtarazi zioten. Udaberriko lurrin fresku eta nabarra sargori bihurtu zen Jimpsen usain organu oparoan.\n—MC Neae jauna non bizi den esango al zenidake?\nMC Neae bezalako giza detritusari jauna bezalako goi tituloa eranstea nazka ematen zion eta hitza ahozkatu zuen aldi berean mila soldadu horisken gorpuak zerraldo erortzen ziren bere garun oinazetuan. Azkenik, egoera zela bide gutxiago laket zitzaion ezizen batetara jo behar izan zuen.\n—MC Neae, Vietnamgo harakina non bizi den esango al zenidake?\n—Bai atzerritar, han, parkearen inguruan dagoen etxe gorrixka harten bizi da MC Neae jauna.\nGehiegizkotzat jo zuen Jimpsek azken hitz horrekin besarkaturik zihoan doinua eta gonbitolarria sabeletik eztarriruntz igotzear nabaritu zuen. Parkeko sahats negarti baten babesean alboraturik zigarroaren keak misteriotsuki eraikitzen zituen itxura kilikagarriak mentalki moldatzen eta menperatzen hasi zenerako zeruan hedatuz zihoan lohidura beltzak gaua zela iragarri zion, hurrunean alkoholez bustitako piano frenetikoaren hotsa isiltasunaren soinuarekin tartekatzen zen, izarren inhar itzalduek Jimpsen bihotzaren txingar ahoztuak piztu zituzten. Maleta beltz bat eskuan zuelarik, katu ibileraz, leihotik sartu zen MC Neaeren logelara. Poltsikutik labana atera zuen, eskuko mugimendu azkarra eta... MC Neaeren bizia bukatua.\nKatu miaukada garratzak logelako ormak durundatu zituen. MC Neaeren laku dizdiratsuen uhinetan, azken ikuskizuna Jimpsen aurpegi konbulsoa izan zen. Aurrez azterturiko liburuak, medikuntzari buruzko zenbait ideia orokor, maleta beltza, bertako tramankuluak... nahikoa gertatu ziren lana burutzeko... MC Neaeren odol isurkiak bi ontzien hustasuna asetzen zuen. Jimps abiadura bizian New York-era zuzendu zen, ke gortin kiratsaz estalirik autoestratak gainezkatzen dituzte neoiezko txartel monolitikoek xedera ailegatzear zegoela adierazi zion: NEW YORK GAUA. Portura iritsi orduko ur lasaian izugaitz etzanda zegoen txalupak motorrak biziki berotuak zituen; intxaur hezur flotagarriak, askatasunaren estatua arribatu bitarte, luze iruditu zitzaion denboraz nabigatu zuen. Han zutitzen zen erregetasunez, sinbolikotasunean, geratzen zen harrizko musa arroa.\nJimpsek sarrerako goardia lotiak habilki engainatuaz, estatuaren barrutia arakatzerakoan, garun imagin izarniatzailean, errealitate hurrun batetik fikzio kilikagarri batetara igaro zela iruditu zitzaion. Pasabide, korridore eta eskailerak haur urduritasunez iragan zituen, pisuak bata bestearen atzetik gibeleruntz proiektatuak.\nJadanik koroa gailurreratua zuen, eta bi bider pentsatu ezean kororiko kristalezko tarte huts bat hautsia zuenerako, azpian, zorroztasun gardenez zauritutako itsaso errugabearen aiene sakona entzun arazi zen.\nJimps gerora, bizkarrean zehar tortxara pasa zen, arrakastako bukaera baten aurrean zeramazkin odolezko ontzi zipristintsuak arimak egin zitzaizkion. Izotzezko tortxatik zintzilikaturik, ohoredun tamainezko brotxa atereaz, odol isurkiez margotu zuen. Horditurik garraisika hasi zen, kobazuloko soinu basatiak irten ziren urraturiko eztarri bukeezinetik, gordinkeri hutsean, naturak eskeinitako hitzegiteko dohai miresgarria katarsis fisiko eta psikologikoan bihurtua. Garraisiak jadanik goardien ardurazkoan bilakatu ziren, basetik krudelki tirokaturiko foko argitsuek, alturan hiritar arometako hodei beltz erraldoiez estalirik zeuden begi itsu batzuk ireki zituzten; Jimps inguruko aurpegiera kikilduak lekuko, atxilotua izan zen.\nMementuzko asetasuna nabaritu zuen bere gorputzak. Vietnamgo soldadu zaharren istorioa aski ezaguna izango zen, horrela paperean, zeluloidean eta biniloan hilezkorratua izateko.\nBaina orain oroimenen kutxan gorderiko atso (ahaztuezin) baten hitzak nere garunean suaz aurkitzen dira nahasturik: ez zara behin ere konformatuko. Orain bizitza guztirako izango den zelda, arrotz hontatik, izarren inharrak zeldaren bakardadea hausten saiatzen direnean, gaua akiturik (sei) barrotengandik zatitua ikusten denean, beti HORI bilatzen dut, itzulera gozoa zen, birlorturiko aberria bainan nere pentsakizuna galeraren min garratza zen, eta nere begiak betirako ilargiruntz begiratzen zuten, lortezina, bilatzen. Eta han ikusi nuen. Utzi nuen toki berberan zegoen, itsasoaren gainean etzanda, baina tortxarik eta koroarik gabe, ilargiaren kolore berberakoa. Ongi ikus zitekeen bularraren forma leuna, besoena, aldakena, horrela gogoratzen dudan bezala, beti begiradarekin bilatzen jarraitzen dut, zeruan lehen puska agertu bezain laister, eta zenbat eta gehiago hazten den hainbat eta gehiago ikusten dudala apetatzen zait; bera edo berea den zerbait, baina bera bakarrik, ehun, mila jarrera ezberdinetan, bera ilergia ilargia delako eta hilbete bakoitzean zakurrak gau guztiz zaunka egin arazten dituelako eta beraiekin batera ni.\nUlertuko ote ditu inork nere ipuiak?\nIngeles filologiako urteroko "pelma" berdina.


Jainkoak gorde beza lehendakaria (eta bi) — Eibar.ORG | Eibarko peoria\nHemen zaude: Hasiera / Blogak / Harrikadak / Jainkoak gorde beza lehendakaria (eta bi)\nJainkoak gorde beza lehendakaria (eta bi)\nMikel Iturria 2008/06/19 22:00\nIbarretxeren kontsultari buruz Argia aldizkarira bidalitako lerro batzuk.\nDuela hamabost egun deitu zidan Argiako Mikel Asurmendi kazetariak. Ibarretxeren kontsultaren inguruan galdezka. Ea nola ikusten nuen gai hau. 800 karaktere eman zizkidan. Gaur eguerdian ikusi dut paperean eta jadanik sarean dago: Bi trenen arteko talka jarri diote izenburutzat. Beste zazpi laguni ere eskatu diote iritzia.\nAkats bat deskubritu dut: nik nioen Alberto Moyano batzuetan komentarista politikoa dela eta zuzentzaileak interpretatu du batzuetan nagoela ados Albertorekin. Bi esanahiak ondo daude, baina nik kasu honetan esan nahi nuen Moyano ez dela beti komentarista politiko.\nLerro hauek bidali ondoren, Imanol Murua Uriak pasa den sapatuan Berria egunkarian idatzitako analisi artikulua irakurri nuen. Hura irakurtzea gomendatzen dizuet. Talkaren neurria du izenburu.\nHona hemen nik idatzitako lau paragrafoak:\nAbesti hori jarri zuen blogean Eduardo Madina diputatu sozialistak bi galderak ezagutzera eman zirenean. Patxi López-ek, berriz, hautagaiaren rolean, balorazioa ipini zuen eta berau ez irakurtzea deliberatu nuen.\nEkainaren 20ko eguneratzea: 16:30. "Gibraltar Euskadi da" zioen Poch-ek.\netiketak: negu_gorriak, patxi_lópez, mikel_asurmendi, alberto_moyano, ibarretxe, poch, argia, euskal-herria, imanol_murua_uria, eduardo_madina


Adineko pertsonei “Pokemon GO” errezetatzen hasi dira — Gaztezulo\nAdineko pertsonei “Pokemon GO” errezetatzen hasi dira\nAdineko pertsonei “Pokemon GO” errezetatzen hasi dira “Pokemon GO” jokoa onuragarria izan litekeela diote medikuek jarduera fisikoa bultzatzen baitu eta bakardadea arindu. https://www.gaztezulo.eus/albisteak/adineko-pertsonei-201cpokemon-go201d-errezetatzen-hasi-dira-1 https://www.gaztezulo.eus/albisteak/adineko-pertsonei-201cpokemon-go201d-errezetatzen-hasi-dira-1/@@download/image/1468569643_512029_1469003129_noticia_fotograma.jpg\n“Pokemon GO” jokoa onuragarria izan litekeela diote medikuek jarduera fisikoa bultzatzen baitu eta bakardadea arindu.\nBartzelonatik 10 kilometroa dagoen Badalona hiriak munduko osasun sistema publiko berritzaileena du, eta bertan, medikuak “Pokemon GO” mugikorreko jokoa gomendatzen ari dira hirugarren adineko pazienteei. Frogatu da joko honekin pertsona hauek jasaten duten isolamenduarekin apurtzen dela jarduera fisikoa egiten duten bitartean.\nAdinarekin, argi dago hainbat gaixotasun jasateko aukerak handituz doazela, baina isolamendua eta bakardadea dira diagnostikatu eta tratatzeko gaitzik zailenetakoak. Hirugarren adineko biztanleak osasun arazoak edukitzeaz gain gaztetasuna ezeren gainetik baloratzen duen gizarte batean bizi behar izaten dute. Puntu honetan sartzen da “Pokemon Go”. Joko honetan ezinbestekoa da hiritik ibiltzea hortik zehar “barreiatuak” dauden izaki miragarriak aurkitu eta bildumatzeko. Horretaz gain, bilduma bera egiten ari diren beste jokalarien aurka jokatu daiteke hirian kokatuta dauden zenbait geolokalizazio puntuetan eta baita Pokemon horiek elkarbanatu ere beste jokalariekin. Dinamika honek kanpora ibiltzera ateratzeko motibatzen ditu adinekoak eta baita beste jokalariekin erlazionatzera ere.\nHaatik, zail suertatzen zaigu hirugarren adinekoak bideo-jokoetan jolasten ikustea gure aurreiritzien erruz. Badira ordea, biral bilakatu diren kasuak. Horietako bat da 85 urteko Txiletar bat, non jokoaren barruan famatu bilakatu den. Ehunaka kilometro ibiliak ditu jada izaki birtualak bildumatzen. Adineko asko osasun arrazoiengatik hasi dira jolasten eta horretan jarraitzen duten dibertigarria suertatzen zaielako.\nHonelako istorioek gure aurreiritziak ezbaian jartzen dituzte, dugun mundu ikuspegia apur bat aldatuz. Kataluniako Unibertsitate Irekiaren datuen arabera 45-64 urte bitarteko bideo-joko jokalarien kopurua %47 hazi zen 2016-2017 urteen artean. 2016an “Pokemon GO” jokoa kaleratu zenetik 1.000 milioi deskarga izan ditugu eta gaur egun hilabetero 150 milioi jokalari ditu, horien artean asko hirugarren adineko pertsonak, bejondeiela!


Aste Nagusian izango diren lehen kontzertuak argitaratu dituzte - Uriola.eus\nAste Nagusian izango diren lehen kontzertuak argitaratu dituzte\nuriola.eus 2018-07-10 16:35 Jaiak Bilbo\nHilabete baino gehiago falta da Bilboko aste desiratuena heltzeko, baina hasi dira jada egitarauaren lehen zertzeladak argitara ematen. Besteak beste, Gatibu, Vendetta, Ska Keitan, Doctor Deseo eta Bilboko Udal Bandak emango dute kontzertua abuztuaren 18tik 26ra bitartean.\nZortzi agertokitan 100 kontzertutik gora antolatuko ditu aurten Bilboko Udalak. Gaur argitu dituzte horietako batzuk. Tartean Gatibu, Vendetta, Skakeitan, Doctor Deseo, Bilboko Udal Musika Banda eta La Pegatina taldeak ageri dira.\nAbandoibarran eta Europa parkean izango dira aurreratutako kontzertuok. Udalak prestatutako egitarauari hasiera emango diona Gatibu izango da, lehenengo larunbatean arituko baita Abandoibarran. Hurrengo egunean, abuztuak 19, Doctor Deseo eta Bilboko Udal Musika Bandak emango dute ikuskizuna.\nAsteazkenean, aldiz, Europa parkeko oholtzara igoko dira Skakeitan eta Vendetta taldeak. Azken hauek abenduaren 28an emango dute azken kontzertua Hatortxu Rock jaialdian, hamarkada bateko ibilbideari amaiera emanez.\nOsteguna, abuztuak 23, La Pegatinaren txanda izango da. Taldeak rumba eta ska doinuak nahasiz Abandoibarrako giroa astintzen duen bitartean, Europa parkean Maxima FM taldeak emago du ikuskizuna.\nAbuztuaren 24an, ostirala, Radio Futurako abeslari ohi den Santiago Auseronek eta Sexy Sadie pop-rock taldeak hartuko dituzte mikrofonoak.\nHurrengo egunean, Abandoibarran, Radio Futurako abeslari ohi Santiago Auseron izango da, Sexy Sadie taldearekin batera. Azken egunean, aldiz, David DeMariak itxiko ditu jaiak eszenatoki honetan eta Europan, aldiz, Sebastian Yatrak.\nAste Nagusiko kartel lehiaketako irabazlea aurkeztu eta hurrengo egunean lehenengo 11 kontzertuak baieztatu ditu Bilboko Udalak. Orotara ehundik gora izango direla aurreratu dute. Hauek dira momentuz konfirmatutako taldeak:\nLarunbata 18, 23:30etan: Gatibu (Abandoibarran)\nIgandea 19, 23:30etan: Bilboko Udal Musika Banda eta Doctor Deseo (Abandoibarran)\nAsteazkena 22, 00:00etan: Ska Keitan eta Vendetta (Europa parkean)\nOsteguna 23, 23:30etan: La Pegatina (Abandoibarran) eta Maxima FM (Europa parkean)\nOstirala 24, 23:30etan: Santiago Auseron eta Sexy Sadie (Abandoibarran)\nLarunbata 25, 23:30etan David DeMaria (Abandoibarran) eta 00:00etan Sebastian Yatra (Europa Parkean)